title: Maybach 57 ja 62

text:
Maybach 57 ja Maybach 62 olivat ensimmäiset DaimlerChryslerin (nyk. Daimler) valmistamat Maybach-merkkiset autot, jotka perustuivat Mercedes-Benzin S-sarjaan.
Molempien autojen valmistus päättyi Daimlerin lakkautettua brändin huonon myynnin vuoksi. Molemmat autot perustuvat Benz Maybach-konseptiautoon.


Beauty and the Beast – Kaunotar ja hirviö () on vuonna 2017 ensi-iltansa saanut Bill Condonin ohjaama musikaalielokuva. Elokuva perustuu Disneyn vuoden 1991 animaatioelokuvaan ja sen pohjana olevaan satuun "Kaunottaresta ja hirviöstä", jonka tunnetuimman version kirjoitti Jeanne-Marie Leprince de Beaumont 1700-luvulla. Elokuvan nimiosissa ovat Emma Watson ja Dan Stevens ja sivurooleissa ovat Luke Evans, Kevin Kline, Josh Gad, Ewan McGregor, Stanley Tucci, Audra McDonald, Gugu Mbatha-Raw, Ian McKellen ja Emma Thompson.


title: Beauty and the Beast – Kaunotar ja hirviö

text: Elokuva sai ensi-iltansa 17. maaliskuuta 2017. Elokuva sai kriitikoilta positiivisen vastaanoton ja se on tuottanut maailmanlaajuisesti yli miljardi dollaria. Se on maailmanlaajuisesti vuoden 2017 eniten tuottanut elokuva ja kaikkien aikojen 14. eniten tuottanut elokuva.


text: Sivurooleista vastaavat Ella Pyhältö, Petri Hanttu, Markus Blom, Pasi Piispanen, Pekka Kuorikoski, Mikko Jokinen, Matti Holi, Antti L. J. Pääkkönen, Katja Aakkula, Petrus Kähkönen, Aku Laitinen, Antti Timonen, Ilari Hämäläinen, Heljä Heikkinen, Nina Tapio, Saana Norra, Ninni Norra, Seera Alexander, Luca Vieri, Juhana Vaittinen, Verna Kossila, Taru Eronen, Antti Matikainen, Jennie Storbacka, Pinja Rautio, Ville-Veikko Niemelä.


text: Suomenkielisen version ohjauksesta vastasi Samuel Harjanne.


text: Vuonna 2011 säveltäjä Alan Menken kertoi, että suunnitteilla ollut "Beauty and the Beast" -elokuva peruttiin heti alkuunsa.


text: Walt Disney Pictures ilmoitti kuitenkin huhtikuussa 2014 tekevänsä uuden "Beauty and the Beast" -elokuvan "Liisa Ihmemaassa" ja "Maleficent – Pahatar" elokuvien suosion rohkaisemana.


text: Elokuvan kuvaukset aloitettiin toukokuussa 2015 Englannin Surreyn kreivikunnassa.


text: Walt Disney Records julkaisi elokuvan soundtrackin 10. maaliskuuta 2017.


text: Elokuvan teasertraileri julkaistiin 23. toukokuuta 2016, ja sitä katsottiin ensimmäisen 24 tunnin aikana 91,8 miljoonaa kertaa, millä se rikkoi kaikkien aikojen ennätyksen.


text: Elokuvan ensiesitys oli Lontoon Spencer Housessa 23. helmikuuta 2017.


text: Helsingin Sanomien Anne Möttölä antoi elokuvalle neljä tähteä viidestä ja kehui erityisesti elokuvan musiikkikohtauksia.


title: Anatta

text: Anatta eli minuuttomuus, ytimettömyys on yksi kolmesta olemassaolon merkistä buddhalaisuudessa. Buddhalaisuus opettaa, että ei ole olemassa mitään erillistä ja yksilöllistä minää. Havainto minuudesta on pysymätön ja jatkuvasti muuttuva kokonaisuus, joka syntyy viidestä kokemuksemme osatekijästä eli skandhasta: muoto, tuntemus, tunnistaminen, mielenliikkeet ja tajunta.


title: Brian Wilde

text: Brian George Wilde (13. kesäkuuta 1927 – 20. maaliskuuta 2008) oli englantilainen näyttelijä. Hänen tunneituimpia roolejaan ovat Foggy Dewhurst televisiosarjassa Vielä virtaa ja Mr. Barrowclough televisiosarjassa Hilut kintuissa.


title: Pratītyasamutpāda

text: Pratītyasamutpāda eli ehdollistettu seuraamus tai ehdonvarainen seurausketju on yksi keskeisimpiä käsitteitä buddhalaisuudessa. Se viittaa siihen, kuinka kaikki dharmat eli havainnot ilmestyvät suhteessa muihin dharmoihin. Kaikella on siis syy-seuraus suhteensa, eikä mikään ilmesty irrallisena muusta olemassaolosta.


title: Pratītyasamutpāda

text: Termillä voidaan myös tarkoittaa 12 ehdollistetun seuraamuksen linkkiä, jotka määrittelevät uudelleensyntymisen ketjun. Tämän ketjun kääntäminen johtaa vapautumiseen uudelleensyntymisestä.


title: Packard Caribbean

text: Packard Caribbean oli Packard Motor Car Companyn valmistama luksusluokan auto, joka oli tuotannossa vuosina 1953-1956. Kahden ensimmäisen vuoden ajan Caribbeania oli saatavana ainoastaan avomallina, mutta viimeisen vuoden mallistoon lisättiin myös hardtop. Mallin valmistus loppui Packardin fuusioituessa Studebakerin kanssa.


title: Amanda Schull

text: Amanda Schull (s. 26. elokuuta 1978 Honolulu, Havaiji) on yhdysvaltalainen televisionäyttelijä ja entinen balettitanssija, joka tunnetaan parhaiten Jody Sawyerinä elokuvassa "Center Stage" ja Cassandra Raillynä televisiosarjassa "12 apinaa". Mainittavia sivurooleja Schull on tehnyt sarjoissa "Tunteet pelissä", "Pukumiehet" ja "Valehtelevat viettelijät".


title: Amanda Schull

text: Schull syntyi Havaijin pääkaupungissa Honolulussa vuonna 1978. Hän kävi Punahoun koulua ja jatkoi opiskelua balettitanssijan linjalla Hawaii State Ballet -koulussa. Schull pääsi Indianan yliopistoon Bloomingtonissa täydellä apurahalla, jossa hän liittyi Delta Delta Delta -sisarkuntaan.


title: Amanda Schull

text: Vuonna 2000 Schull sai ensimmäisen näyttelijäroolinsa nuorten draamaelokuvassa "Center Stage", jossa hän näytteli Jody Sawyeriä.


title: Amanda Schull

text: Schull lopetti balettiuransa San Francisco Balletin riveissä huhtikuussa 2006.


title: Amanda Schull

text: Vuonna 2009 Schull matkusti Australiaan kuvaamaan tanssijan Li Cunxin elämästä kertovaa elokuvaa "Mao's Last Dancer".


title: Amanda Schull

text: Vuosien 2009 ja 2013 välillä hän vieraili pienissä rooleissa muun muassa televisiosarjoissa "Paljastavat valheet", "Aavekuiskaaja", "Bones", "Havaiji 5-0" ja "Grimm".


title: Amanda Schull

text: Marraskuussa 2013 Schull sai Cassandra Raillyn roolin televisiosarjassa "12 apinaa", joka perustuu vuonna 1995 julkaistuun samannimiseen elokuvaan.


title: Rauno Mäntyjärvi

text: Rauno Aarto Mäntyjärvi (12. maaliskuuta 1936 Sotkamo) on suomalainen lääkäri. Hän on ollut Kuopion korkeakoulun kliinisen mikrobiologian professori vuodesta 1972. Mäntyjärven tutkimusala oli virologia. Hänen väitöskirjansa käsitteli adenovirusta.


title: Rauno Mäntyjärvi

text: Mäntyjärven puoliso on professori Maija Mäntyjärvi.


title: IVL B

text: IVL B (myös Koululentokone M.J.) oli Ilmailuvoimien lentokonetehtaan suunnittelema yksimoottorinen kaksipaikkainen koulutuslentokone. Konetyypin oli tarkoitus korvata Suomen ilmailuvoimien käytössä olleet vanhentuneet Caudron G.3 -koulukoneet.


title: IVL B

text: B-tyypin kehityksen taustalla oli ilmailuvoimien alkeiskoulukonekannan vanhentuminen, minkä ratkaisuksi esikuntapäällikkö Bertel Mårtenson ja lentokonetehtaan Asser Järvinen ehdottivat uuden ”koulukone M.J.” nimellä kulkeneen pienennettyä IVL A.22 Hansaa muistuttaneen koulukoneen suunnittelemista. Koneessa oli tarkoitus käyttää ajalleen edistyksellistä vapaasti kantavaa alatasoista siipirakennetta, ja kone esiteltiin niin kevyenä, että se saavuttaisi hyvät suoritusarvot 50–55 hevosvoiman Siemens Halske -moottorilla. Koneen rakenteiden mainostettiin kestävän kaikki tunnetut taitolentoliikkeet. Yksinkertaisen rakenteen ja kotimaasta saatavilla olevien raaka-aineiden ansiosta koneen yksikköhinnaksi arvioitiin 70 000 markkaa yli kymmenen yksilön sarjassa valmistettuna.


title: IVL B

text: Lentokonetehtaan suunnittelijat ehdottivat vuodenvaihteessa 1922–1923 työpiirustusten ja koekoneen rakentamisen pikaista aloittamista. Töihin tarvittavat varat ajateltiin otettavaksi kuluvan vuoden työohjelmaan osoitetuista varoista.


title: IVL B

text: Kokonaan kotimaisen konetyypin suunnittelua pidettiin tehtaan alkuvaiheessa liian uskaliaana, sillä kummallakaan suunnittelijalla ei ollut aiempaa kokemusta lentokoneiden suunnittelusta puhtaalta pöydältä. Tämän lisäksi vanhentuneiden Caudron G.3 -koneiden korvaustarve oli kiireellinen, mikä teki ulkomaisen Caudron C.60 -konetyypin tilaamisesta houkuttelevaa niiden kahden ja puolen kuukauden toimitusajan ansiosta. Kotimaisella tyypillä ei ollut mahdollisuuksia toimitusaikakilpailussa, ja C.60-koneen lisenssi hankittiin lentokonetehtaalle vuonna 1926.


title: Martti Salminen (koripalloilija)

text: Martti Kaleva Salminen (9. marraskuuta 1915 Nurmijärvi, Suomen suuriruhtinaskunta – 16. syyskuuta 1970 Helsinki) oli suomalainen koripalloilija.


title: Martti Salminen (koripalloilija)

text: Leppävaaran Pyrinnön kasvatti Salminen pelasi Suomen maajoukkueessa Liettuan EM-kilpailuissa 1939, missä maa sijoittui kahdeksanneksi eli viimeiseksi.


title: Possu ja paavin panttivangit

text: Possu ja paavin panttivangit on vuonna 1977 ilmestynyt Matti Yrjänä Joensuun romaani. Kirja kertoo eläkeläispariskunnasta, jonka asuntoon Eirassa tunkeutuu nuori narkomaani. Kirja on Joensuun kirjoista ainoa, jossa ei ole mukana Timo Harjunpää.


title: Possu ja paavin panttivangit

text: "Joensuu on ratkaissut toisen teoksen ongelman tekemällä aivan erilaisen kirjan kuin viimevuotinen etevä esikoinen, rikospoliisin työtä meillä uudella lailla kuvaava Väkivallan virkamies. Uudessa romaanissa on keskeistä vanhan avioparin suhteen ja varsinkin vaimon, Auroran, oivaltava kuvaus - esimerkiksi jakso, jossa Aurora kauppamatkallaan harhailee ympäri Eiraa kotiin tunkeutuneen nuoren narkomaanin pitäessä hänen miestään panttivankina, on erinomainen. Vaikeuksia syntyy tuon tunkeutujan kohdalla: Joensuu ei edes yritä tutkia häntä, tehdä hänestä ihmistä, vaan hahmon tehtäväksi jää ainoastaan arvaamattoman uhkan edushahmona toimiminen. Uhkan vaikutuksia Joensuu sen sijaan kuvaa suggestiivisesti, ja siksi uusi kirja kyllä vahvistaa hänen asemaansa poikkeuksellisen kiintoisana tulokkaana."


title: Possu ja paavin panttivangit

text: -Risto Hannula, Arvostelava kirjaluettelo 5/1977


title: Janove Ottesen

text: Janove Ottesen (oikea nimi Jan Ove, s. 27. elokuuta 1975) on norjalainen muusikko, joka syntyi Brynessä, Norjan Rogalandissa. Hän laulaa ja soittaa muun muassa kitaraa, rumpuja, Hammond -urkuja ja pianoa. Hänet tunnetaan erityisesti norjalaisen alternative rock-yhtyeen Kaizers Orchestran keulakuvana.


title: Janove Ottesen

text: Ottesenin isä Rune Ottesen oli jalkapalloilija, ja kotikaupunki Brynen aktiviteettitarjonnan rajoittuessa kyseiseen lajiin, poika seurasi isänsä jalanjälkiä. Hän pelasi myös lentopallojoukkueessa, mutta kyllästyi siihen ja alkoi opiskella musiikkia. 15-vuotiaana hän oli saanut isoäidiltään kitaran. Yhdessä ystävänsä Geir Zahlin kanssa Ottesen alkoi kirjoittaa musiikkia kellarissaan nauhoittaen materiaalin halvalle kasettinauhurille.


title: Janove Ottesen

text: Ottesenin ja Zahlin kumppanuus johti lopulta Blod, Snått og Juling-yhtyeen (vapaa suomennos: Verta, räkää ja turpaanvetoja) perustamiseen. Vuonna 1994 he tuottivat ensimmäisen studioalbuminsa "En glad tunnel", jota myytiin vain 50 kopiota. Tämän jälkeen he yrittivät tuottaa toisen albuminsa paremmilla studiolaitteilla, mutta siltikin myivät vain noin 100 kopiota.


title: Janove Ottesen

text:
Ottesen muutti opiskeluiden perässä Landåsiin Bergeniin vuonna 1995. Vuonna 1996 hän lähti armeijaan, mutta pian sen jälkeen muutti takaisin Bergeniin ja ryhtyi musiikinopettajaksi. Paluunsa jälkeen hän ja Zahl muodostivat uuden yhtyeen nimeltä gnom. He julkaisivat albumin "Mys" vuonna 1998, mutta se menestyi heikosti. Yhtyeen hajottua Ottesen ja Zahl löysivät viimein menestystä muodostaessaan Kaizers Orchestran. Yhtye menestyi sekä kriitikoiden että kiertuetuloin heti ensimmäisestä albumistaan alkaen.
Kaizers Orchestran julkaistua kaksi ensimmäistä albumiaan ("Ompa til du dør" ja "Evig pint"), Ottesen päätti lanseerata rinnakkaisen soolouran valmistellessaan yhtyeen kolmatta albumia "Maestroa", joka julkaistiin vuonna 2005. Hänen sooloalbuminsa "Francis' Lonely Nights" julkaistiin vuonna 2004, sisältäen 12 englanninkielistä kappaletta ja näin poiketen Ottesenin Kaizers Orchestrassa tunneksi tulleesta kotimurteestaan. Kaksi albumin musiikkivideota kuvattiin Skandinaviassa.


title: Janove Ottesen

text: Vuonna 2007 Kaizers Orchestra päätti pitää taukoa suurimman osaa vuodesta, kirjoittaen demoja neljättä albumiaan varten ja soittaen vain kolme konserttia - näistä yksi Documenta-nykytaidefestivaaleilla Saksassa. Ottesen käytti taukoaikaa musiikin sävellykseen "Det Tusende Hjertet -"perhemusikaalia varten. Sen ensi-ilta pidettiin marraskuussa 2007.


title: Janove Ottesen

text: Syyskuussa 2015 Ottesen ilmoitti palaavansa soolouralle artistinimellä Janove. Hän esitti singlensä "Regnbuen Treffer Oss Ikkje Lenger" (vapaa suomennos "Sateenkaari ei kohtaa meitä enää") ensimmäisen kerran norjalaisessa Spellemann -musiikkigaalassa. Hän kuvaa tulevan musiikkinsa tyyliä rytmiseksi sekä R'n'B- ja rap-henkiseksi. Viittauksia ja vaikutteitaan hän kuvailee nykyaikaisemmiksi kuin Kaizers Orchestran aikaisessa musiikissa.


title: Janove Ottesen

text: Kaizers Orchestran ja soolouransa lisäksi Ottesen on toiminut tuottajana useila albumeilla, työskennellen eri artistien ja eri tyylilajien kanssa. Näitä ovat muun muassa folkia soittava Micke From Sweden, tangolaulaja Britt-Synnøve Johansen ja americanayhtye The Brigade. Ottesen osallistui myös Geir Zahlin "Monkey Do" (julkaistiin 1. helmikuuta 2010) albumin tekoon.


title: Janove Ottesen

text: Ottesen on naimissa Susanne Reienesiin ja heillä on kaksi lasta. Perhe asuu Stavangerissa.


title: Reino Valtonen

text: Reino Ilmari Valtonen (27. elokuuta 1916 Helsinki, Suomen suuriruhtinaskunta – 25. heinäkuuta 1941 Virolahti) oli suomalainen koripalloilija ja nyrkkeilijä.


title: Reino Valtonen

text: Leppävaaran Pyrinnön kasvatti Valtonen kuului Suomen maajoukkueeseen Liettuan EM-kilpailuissa 1939, missä maa sijoittui kahdeksanneksi eli viimeiseksi.


title: Reino Valtonen

text: Nyrkkeilyssä Valtonen voitti raskaan sarjan Suomen mestaruuden vuonna 1936. Hän kaatui jatkosodassa.


title: Pauli Sarkkula

text: Pauli Yrjö Sarkkula (alk. Sarlin, 23. tammikuuta 1917 Helsinki, Suomen suuriruhtinaskunta – 23. joulukuuta 1992) oli suomalainen koripalloilija.


title: Pauli Sarkkula

text: Ylioppilaskoripalloilijoiden kasvatti Sarkkula kuului Suomen maajoukkueeseen Liettuan EM-kilpailuissa 1939, missä maa sijoittui kahdeksanneksi eli viimeiseksi.


title: Jenny Nyman

text: Jenny Nyman on suomalainen poliitikko ja Uudenmaan Kokoomuksen toiminnanjohtaja. Nyman toimi Kokoomusnaisten pääsihteerinä vuosina 2011-2016.


title: Jenny Nyman

text: Koulutukseltaan Nyman on teologian maisteri Itä-Suomen yliopistosta. Hän toimi Kokoomuksen opiskelijaliitto Tuhatkunnan puheenjohtajana vuosina 2008-2011.


title: Ulko-Tammio

text: Ulko-Tammio on Suomenlahden noin 1,4 kilometriä pitkä saari Haminan kaakkoisosassa noin 12 kilometriä mantereesta. Ulko-Tammio kuuluu Itäisen Suomenlahden kansallispuistoon.


title: Erkki Lindén

text: Urho Erik Felix ”Erkki” Lindén (9. helmikuuta 1921 Helsinki – 10. maaliskuuta 1942 Tunkua-Lehto) oli suomalainen koripalloilija.


title: Erkki Lindén

text: Lindén kuului Suomen maajoukkueeseen Liettuan EM-kilpailuissa 1939, missä maa sijoittui kahdeksanneksi eli viimeiseksi.


title: Erkki Lindén

text: Lindénin syntymäaikaa on pidetty epäselvänä. Vänrikki Lindén toimi jatkosodassa Lentolaivue 14:n Fokkerin lentäjänä. Hän kaatui tiedustelulennolla Itä-Karjalassa. Lindén lensi toisen koneen siivellä, kun partio joutui Maasjärven eteläpuolella ilmataisteluun, jossa molemmat suomalaiskoneet ammuttiin alas. Lindén syöksyi palavassa koneessaan Tungutjärven itärannalle. Toisen lentokoneen ohjaaja Kimmo Metsävainio jäi kadoksiin. Erkki Lindénin isä oli 98-vuotiaaksi elänyt Väinö Lindén.


title: Iikka Törrönen

text: Iikka Veikko Santeri Törrönen (27. kesäkuuta 1914 Joensuu, Suomen suuriruhtinaskunta – 2. toukokuuta 1943 Haapasaari) oli suomalainen koripalloilija.


title: Iikka Törrönen

text: Helsingin Pallo-Tovereiden kasvatti Törrönen pelasi Suomen maajoukkueessa Liettuan EM-kilpailuissa 1939, missä maa sijoittui kahdeksanneksi eli viimeiseksi. Hän voitti Kadettikoulun joukkueessa miesten Suomen mestaruuden kaudella 1941.


title: Iikka Törrönen

text: Törrönen kirjoitti ylioppilaaksi Helsingistä vuonna 1934. Hän osallistui talvisotaan, jonka päätyttyä kävi kadettikoulun vuosina 1940-1941. Mukaansa kouluun hän houkutteli ystävänsä Hans Windin. Wind muistetaan erityisesti jatkosodan Hävittäjä-ässänä.


title: Iikka Törrönen

text:
Kapteeni Törrönen osallistui jatkosotaan Lentolaivue 24:n riveissä. Vapunpäivänä 1943 Törrönen pakkasi varustelaukkuaan ja sanoi samassa yksikössä palvelleelle Hans Windille näin: "Huomenna on kova tappelu... Lähetä Sinä nämä kotiin. Minä en enää palaa."
Seuraavana päivänä Törrönen ja Wind lähtivät Muolaan Suulajärven lentokentältä ja osallistuivat 18 Brewsterin ja 30 neuvostoliittolaiskoneen väliseen ilmataisteluun. Siinä puna-armeija menetti neljä konetta, Suomi yhden, kun Törrösen Brewster katosi tuntemattomalla tavalla Suomenlahdella.


title: Iikka Törrönen

text: Sotavangiksi marraskuussa 1943 joutunut laivuetoveri Vilppu Perkko kertoi kotimaahan päästyään, että kuulustelijat olivat näyttäneet karttaa, jonka kulmassa oli Törrösen nimi. Kartta oli löytynyt Oranienbaumin läheltä koneesta, jonka ohjaamossa oli kuollut lentäjä. Törrönen teki sotien aikana yhteensä noin 260 sotalentoa ja pudotti 11 konetta. Virallisesti Törrönen julistettiin kuolleeksi vasta 7. elokuuta 1964.


title: Erkki Saurala

text: Erkki Olavi Saurala (alk. Stenlund, 17. tammikuuta 1917 Viipuri, Suomen suuriruhtinaskunta – 30. joulukuuta 1941 Lappeenranta) oli suomalainen koripalloilija.


title: Erkki Saurala

text: Saurala pelasi Suomen maajoukkueessa Liettuan EM-kilpailuissa 1939, missä maa sijoittui kahdeksanneksi eli viimeiseksi. Saurala heitti Suomen ensimmäiset viralliset maaottelupisteet. Hän voitti miesten Suomen mestaruuden Ylioppilaskoripalloilijoissa kaudella 1939 ja Kadettikoulun joukkueessa kaudella 1941.


title: Erkki Saurala

text: Saurala haavoittui jatkosodassa 24. elokuuta 1941 Viipurin maalaiskunnassa. Hän kuoli Lappeenrannassa 30. joulukuuta samana vuonna.


title: Pentti Vuollekoski

text: Pentti Juhani Vuollekoski (24. marraskuuta 1916 Helsinki, Suomen suuriruhtinaskunta – 30. elokuuta 1977) oli suomalainen koripalloilija.


title: Pentti Vuollekoski

text: Vuollekoski kuului Suomen maajoukkueeseen Liettuan EM-kilpailuissa 1939, missä maa sijoittui kahdeksanneksi eli viimeiseksi. Hän voitti miesten Suomen mestaruuden Ylioppilaskoripalloilijoissa kaudella 1939.


title: Stan Richards

text: Stanley "Stan" Richards (8. joulukuuta 1930 – 11. helmikuuta 2005) oli englantilainen näyttelijä. Richards tunnetaan Seth Armstrongin roolista saippuasarjassa Emmerdale, jossa hän näytteli vuodesta 1978 vuoteen 2003, jolloin hän joutui jäämään pois sarjasta sairautensa vuoksi. Richards nähtiin sarjassa vielä kerran joulukuussa 2004, mutta hän kuoli muutamaa kuukautta myöhemmin keuhkoahtaumatautiin helmikuussa 2005. Richardsin kuoltua myös roolihahmo Seth kuoli. Richards on näytellyt myös saippuasarjassa Coronation Street.


title: Hitlerin raivottaret

text: Hitlerin raivottaret: Saksalaisnaisia natsien kuoleman kentillä ("Hitler’s Furies: German Women in the Nazi Killing Fields") on yhdysvaltalaisen historianprofessorin Wendy Lowerin kirjoittama natsi-Saksan historiaa käsittelevä kirja. Sen on suomentanut Juha Sainio, ja suomennoksen on julkaissut Atena vuonna 2014. Se ilmestyi pokkarina 2015.


title: Hitlerin raivottaret

text: Teos keskittyy erityisesti naisten osuuteen juutalaisten ja muiden ryhmien tappamisessa sekä konkreettisesti että kirjoituspöydän takana. Esimerkkitapauksina Lower kuvaa kolmeatoista naista, jotka edustavat eri ammatteja ja lähtivät valloitetuille alueille joko työntekijöinä tai puolisoidensa mukana.


title: Hitlerin raivottaret

text: Suomen-vierailullaan Lower kertoi, että kirjan mahdollisti Neuvostoliiton romahtaminen, jonka jälkeen hän pääsi tutkimaan Ukrainan arkistoja. Hänen alkuperäinen tarkoituksensa oli tutkia korkeiden natsijohtajien tekemisiä, mutta paljastuneet tiedot naisten toimista muuttivat työsuunnitelman.


title: Hitlerin raivottaret

text: Lowerilla ei ole sukusiteitä alueisiin, joita hän tutki, eikä tutkimusten syy siten ole henkilökohtainen. Hänen toinen isoäitinsä on Pohjois-Pohjanmaalta.


title: Hitlerin raivottaret

text: Vallatuilla alueilla työskenteli puoli miljoonaa saksalaisnaista saksalaisten hallinnon palveluksessa ja siten osaltaan tukemassa holokaustia. Kirjassa kuvattuja naisia kuulusteltiin sodan jälkeisiin oikeudenkäyntien käynnistyttyä, mutta vain yksi heistä todettiin syylliseksi. Yleisesti naisten tekemiä rikoksia vähäteltiin, eikä heitä pyritty ponnekkaasti saamaan tuomiolle. Tuomioistuimet olivat paikoin entisten natsien hallinnassa. Erään kuulustellun kohdalla ei syytteitä nostettu, sillä arveltiin, että "hänet voidaan työllistää hyödylliseen työhön" Nürnbergin tuomioistuimessa oli myös tehty periaatepäätös, että toimistotyössä olleista naisista ei ollut uhkaa sodanjälkeiden Saksan yhteiskunnalle eikä heitä siksi asetettu syytteeseen.


title: Hitlerin raivottaret

text: Lower osoittaa, että naiset olivat Saksan Itä-Euroopasta valtaamilla alueilla luultua aktiivisemmassa roolissa juutalaisten tuhoamisessa. Suoranaiseen tappamiseen osallisia oli arviolta joitakin tuhansia, mutta heitä oli erilaisissa avustavissa tehtävissä, sihteereinä, jotka antoivat tappokäskyjä ja työlupia. Toinen merkittävä ammattiryhmä oli sairaanhoitajat, jotka paitsi hoitivat sairaita, myös surmasivat epäkelvoiksi todettuja..


title: Hitlerin raivottaret

text: Kirjan lopussa on lähteet ja viitteet. Mustavalkoinen kuvitus on peräisin eri arkistoista.


title: Hitlerin raivottaret

text: Teos oli yhdysvaltalaisen kirjallisuuspalkinnon National Book Awardin finalisti. Sen käännösoikeudet on myyty vähintään lähes 20 maahan, ja se on ollut Suomessa myyntimenestys: painoksia on otettu elokuuhun 2015 mennessä viisi.


title: Hitlerin raivottaret

text: Kriitikko Dwight Garner kirjoittaa arviossaan New York Timesissa, että vaikka Lowerin mukaan naisten osuus holokaustissa on "historian sokea piste", aihe tuskin on aivan uusi. Hän toteaa kuitenkin, että natsihallinnon ajan nuorten miesten elämästä tiedetään paljon, ja Lower täyttää tiedon aukkoja nuorten naisten elämästä. Garner arvostelee sitä, ettei Lower ole viitannut aiheesta aiemmin kirjoitettuun aineistoon. Faktat ilmestyvät tyhjästä, sen sijaan että ne olisi liitetty kontekstiin.


title: Melarsoproli

text: Melarsoproli (CHAsSNO) on orgaanisiin arseeniyhdisteisiin kuuluva yhdiste. Yhdistettä käytetään unitaudin hoitoon, mutta yhdisteen myrkyllisyyden ja unitautia aiheuttavan alkueläimen kehittämän resistenssin vuoksi sen käyttö on vähentynyt. Melarsoproli kuuluu WHO:n tärkeimpien lääkeaineiden listalle.


title: Melarsoproli

text: Huoneenlämpötilassa melarsoproli on valkoista kiteistä ainetta. Yhdiste on veteen liukenematonta, mutta liukenee alkoholeihin kuten metanoliin, etanoliin ja propyleeniglykoliin.


title: Melarsoproli

text: Melarsoprolia on käytetty unitaudin hoitoon vuodesta 1949 lähtien. Se tehoaa sekä Länsi-Afrikassa tavattavaan loisioon "Trypanosoma brucei gambienses", että Itä-Afrikassa tavattavaan loisioon "T. b. rhodesiensis". Eläinlääketieteessä sitä voidaan käyttää hevosille unitautia aiheuttavan loision "T. equinum" aiheuttamaa infektiota vastaan. Melarsoprolin vaikutusmekanismi ei ole täysin tiedossa ja on todennäköistä, että se vaikuttaa usealla tavalla. Sen on todettu aiheuttavan useiden entsyymien kuten pyruvaattikinaasin ja trypanotionireduktaasin inhibitiota. Inhibitio johtuu siitä, että arseeni sitoutuu näiden proteiinien kysteiiniaminohappojen tioliryhmiin. Lisäksi melarsoproli indusoi solujen hajoamista eli lyysiä. Melarsoprolia käytetään erityisesti pitkälle edenneen unitaudin hoitoon, koska yhdisteen aktiivinen metaboliitti melarseenioksidi kykenee läpäisemään veri-aivoesteen ja tehoaa aivoihin päässeisiin loisioihin. Melarsoprolia annostellaan suonensisäisesti ja liuos sisältää vaikuttavaa ainetta 2–3,6 mg/kg. Usein melarsoprolin kanssa käytetään myös suramiinia.


title: Melarsoproli

text: Melarsoprolilla on useita haittavaikutuksia, joista vakavin on jopa hengenvaarallinen aivosairaus, jota esiintyy noin 5–10 % melarsoprolia saaneista potilaista. Muita mahdollisia haittavaikutuksia ovat ihottuma ja vaikutukset näköhermoihin. Sivuvaikutukset johtuvat melarsoprolin voimakkaasta taipumuksesta sitoutua proteiinien tioliryhmiin. Unitautia aiheuttavien "Trypanosoma"-alkueläinten on myös havaittu kehittäneen resistenssiä melarsoprolia vastaan. Resistenssiä aiheuttava mutaatio vähentää P2-transportterin määrää alkueläinsoluista ja P2-transportteri vastaa melarsoprolin kuljettamisesta solujen sisään. Keskisessä Afrikassa melarsoproliresistenssin arvellaan olevan syynä noin 20 % epäonnistuneista hoitotapauksista. Näistä syistä johtuen melarsoprolia on ruvettu korvaamaan eflornitiinin ja nifurtimoksin yhdistelmällä.


title: Melarsoproli

text: Melarsoprolin synteesin ensimmäisessä vaiheessa arsaniilihappo reagoi syanuurikloridin ja ammoniakin tai 6-kloori-1,3,5-triatsiini-2,4-diamiinin kanssa muodostaen melarseenia. Melarseeni reagoi ammoniumtioglykolaatin kanssa ja pelkistyy muodostaen yhdisteen ammoniumtioglykolaatin sulfidiryhmien kanssa. Synteesin viimeisessä vaiheessa dimerkaproli korvaa ammoniumtioglykolaatin muodostaen melarsoprolia.


title: Cox

text: Cox on muun muassa seuraavien henkilöiden sukunimi:


title: Lionel Cox

text: Lionel Cox -nimisiä henkilöitä ovat:


title: Skandha

text: Skandha (suom. "kasa") eli kokemuksen osatekijä on viisiosainen kokonaisuus, jonka buddhalaisuudessa opetetaan synnyttävän kokemus olemassaolosta. Viittä skandhaa kutsutaan myös viideksi aggregaatiksi. Viisi skandhaa ovat jatkuvassa muutoksen tilassa, jossa ne ilmestyvät ja katoavat. Buddhalaisuus opettaakin, että minkään näistä osatekijöistä ei voida mieltää olevan "minä" tai "minuus".


title: Skandha

text: Kun tietty kohde havaitaan, siihen liittyy viisi tekijää. Ensin on "muoto", johon tässä kuuluu myös ääni, haju, maku ja tuntoaistimus. Toiseksi seuraa "tuntemus", joka voi olla miellyttävä, epämiellyttävä tai neutraali. Kolmas aggregaatti on "erottelukyky". Erottelemme yksityiskohtia siitä mitä havaitsemme; kohde voi olla esimerkiksi punainen tai valkoinen. Neljäntenä ovat "ajatukset" eli mielen liikkeet. Toinen ja kolmas aggregaatti sisältyvät neljänteen. Viidentenä "on tajunta", jossa on kuusi osaa: viisi aistitajuntaa sekä ajatustajunta.


title: Skandha

text: Theravadan opetuksissa kärsimys nousee takertumisesta ja samaistumisesta viiteen skandhaan ja kärsimys lakkaa kun takertuminen poistetaan. Mahayanassa painotetaan sitä, kuinka todellinen vapaus saavutetaan kun nähdään viiden skandhan luontainen tyhjyys ja havaitaan, että niillä ei ole muista ilmiöistä erillään olevaa olemassaoloa.


title: Skandha

text: Viisi kokemuksemme osatekijää eli viisi skandhaa


title: Śūnyatā

text: Śūnyatā (Sanskriitti, myös "shunyata"; Pali: "suññatā") voidaan kääntää suomeksi tyhjyydeksi, avoimuudeksi tai onttoudeksi. Se on keskeinen termi buddhalaisuudessa ja sillä on erilaisia merkityksiä kontekstista ja koulukunnasta riippuen. Theravada-buddhalaisuudessa sillä viitataan yleensä minuuttomuuteen ja viiden skandhan rakenteeseen. Śūnyatā voi myös viitata meditiatiiviseen kokemukseen tai tilaan.


title: Śūnyatā

text: Śūnyatā on hyvin keskeinen termi varsinkin mahayana-buddhalaisuudessa.


title: Luettelo keskeisistä biologian aiheista

text: Tämä luettelo antaa yleiskatsauksen biologian keskeisistä aiheista.


title: Luettelo keskeisistä biologian aiheista

text:
Biologia on elollisen luonnon ilmiöitä ja lainalaisuuksia tutkiva luonnontiede.
Poikkitieteelliset osa-alueet:


title: Luettelo keskeisistä biologian aiheista

text: Biologian historia


title: Pāramitā

text: Pāramitā eli paramiitta (Sanskriitti, Pali) tai pāramī (Pāli), "täydellisyys" tai "täyteläisyys" tarkoittaa buddhalaisuudessa kaikkea valaistumiseen johtavaa tai siitä syntyvää viisautta ja tietämystä.


title: Pāramitā

text: Paramiitta voidaan jakaa kymmenteen tai yleensä niin kutsuttuihin kuuteen tuonpuoleisuuden täydellisyyden osiin, jotka ovat eli anteliaisuuden, moraalin, kestävyyden, kärsivällisyyden, ahkeruuden, mietiskelyn ja viisauden paramitat. Kaikki paramitat ovat silti sidoksissa toisiinsa, ja yhden saavuttamiseen tarvitaan myös muita. Joskus erotellaan kymmenen paramitaa, silloin viisauden paramita jakaantuu neljään osaan, niin että kuudentena on tiedon paramita, seitsemäntenä menetelmän paramita, kahdeksantena voiman paramita, yhdeksäntenä inspiraation tai toivomuksen paramita ja kymmenentenä viisauden paramita.


title: Pāramitā

text: Paramita on keskeinen käsite koko buddhalaisuudessa, mutta varsinkin mahajanassa se on erityisen oleellinen "prajñāpāramitā" eli "täydellisen viisauden" muodossa. Thich Nhat Hanh on kääntänyt sen "oivallukseksi, joka vie meidät toiselle rannalle". Prajñāpāramitā sana on yhdistelmä sanskriitin kielisistä sanoista prajñā "viisaus" ja pāramitā "täydellisyys". Mahajana-buddhalaisuus pohjautuu vahvasti Prajñāpāramitā sūtrien käyttöön opetuksessa.


title: Cameron Boyce

text: Cameron Boyce (s. 28. toukokuuta 1999 Los Angeles, Kalifornia) on yhdysvaltalainen näyttelijä ja tanssija. Boyce aloitti uransa vuonna 2008 elokuvisa "Mirrors" ja "Eagle Eye". Kesällä 2008 hänet hyväksyttiin esiintymään Stone Gates Jr:n rooliin "General Hospital Nigth Shift" -sarjan toiseen kauteen. Hän näytteli komediaelokuvassa "Oikeesti aikuiset" Keth Federiä vuonna 2010. Boyce näytteli Luke Rossia 2011 alkaneessa nuortensarjassa "Jessie", sekä sen 2016 alkaneessa sisarsarjassa "Bunk'd". Hän näytteli myös yhtä päärolia Disneyn elokuvassa Descendants vuonna 2015 ja sen jatko-osissa.


title: Cameron Boyce

text: Boyce syntyi Los Angelesissa, Kaliforniassa. Hän pääsi malliksi kuusivuotiaana Disneyn mallistoon.


title: Cameron Boyce

text: Boyce asuu Los Angelesin alueella äitinsä, isänsä, isoveljensä Mattin ja perheen koiran Clennan kanssa. Cameron on tanssija, ja hänen lempitanssityylinsä on breakdance. Hän tanssii viiden ystävänsä ja tanssiryhmänsä kanssa, kun ehtii näyttelemiseltään. Boyce pitää jalkapallon pelaamisesta. Hän pitää myös oopperasta.


title: Nikko Boxall

text: Nikko Daniel Boxall (s. 24. helmikuuta 1992 Auckland) on uusiseelantilainen jalkapalloilija, joka edustaa Veikkausliigassa pelaavaa Kuopion palloseuraa. Pelipaikaltaan Boxall on puolustava keskikenttäpelaaja.


title: Nikko Boxall

text: Boxall aloitti uransa kotikaupunkinsa Auckland City FC:n juniorijoukkueissa. Vuonna 2011 hän siirtyi opiskelemaan Yhdysvaltoihin, jossa hän edusti myös Northwestern-yliopiston Wildcats-joukkuetta. Boxall opiskeli Yhdysvalloissa vuoteen 2015 asti. Tammikuussa 2015 hän siirtyi Saksan viidenneksi korkeimmalla sarjatasolla pelanneeseen SVN Zweibrückeniin, jossa hän pelasi 13 ottelua.


title: Nikko Boxall

text: Elokuussa 2015 Boxall siirtyi loppukauden kattavalla sopimuksella Suomen Veikkausliigassa pelaavaan Vaasan Palloseuraan.


title: Nikko Boxall

text: Boxall pelasi Uuden-Seelannin alle 20-vuotiaiden maajoukkueessa yhden ottelun vuoden 2011 Oseanian-mestaruusturnauksessa, joka päättyi Uuden-Seelannin voittoon. Hän kuului joukkueeseen myös saman vuoden MM-kilpailuissa, muttei pelannut yhdessäkään ottelussa.


title: Nikko Boxall

text: Myös Boxallin isoveli Michael Boxall on jalkapalloilija. Hän edustaa Etelä-Afrikan Premier Soccer Leaguessa pelaavaa SuperSport Unitedia ja on pelannut myös Uuden-Seelannin jalkapallomaajoukkueessa.


title: Nikko Boxall

text: Uusi-Seelanti


title: Isaiah Schafer

text: Isaiah Schafer (s. 7. kesäkuuta 1990 Lakewood, Colorado) on yhdysvaltalainen jalkapalloilija, joka edustaa Veikkausliigassa pelaavaa Vaasan Palloseuraa. Pelipaikaltaan Schafer on oikea laitapuolustaja.


title: Isaiah Schafer

text: Schafer pelasi juniorina Mars Hillin yliopiston Lions-joukkueessa, josta hän siirtyi vuonna 2011 Real Colorado Foxesiin, joka pelasi Yhdysvaltain neljänneksi korkeimmalla sarjatasolla. Schafer edusti seuraa 26 ottelussa tehden kolme maalia. Vuodet 2013-2014 hän pelasi United Soccer Leaguen Phoenix FC:ssä, jossa otteluita kertyi 15 ja maaleja yksi.


title: Isaiah Schafer

text: Elokuussa 2015 Schafer teki loppukauden mittaisen sopimuksen Suomen Veikkausliigassa pelaavan Vaasan Palloseuran kanssa. Hän debytoi pääsarjatasolla parin päivän kuluttua siirrosta IFK Mariehamnia vastaan.


title: Uikujoen yhteisö

text: Uikujoen yhteisö (; Вы́говская пусты́нь, "Vygovskaja pustyn"; Дани́ловский монасты́рь, "Danilovski monastyr" ja muita nimiä) oli Ylä-Uikujoen varrella 1600–1800-luvuilla toiminut Venäjän vanhauskoisten luostariyhteisö.


title: Uikujoen yhteisö

text: Vanhauskoisuuden papitonta pomorilaissuuntausta edustanut yhteisö sai alkunsa Solovetskin luostarista paenneiden munkkien Äänisen lähellä sijaitsevan Saroozeron saareen perustamasta erakkolasta. Vuonna 1684 heihin liittyivät sunkulainen Daniil Vikulin ja poventsalainen Pjotr Prokopjev ja vuonna 1691 aatelistaustainen Andrei Denisov. Vuonna 1694 yhteisö siirtyi Uikujoen rannalle nykyiseen Danilovan kylään, jossa ennestään asui muita Solovetskin luostarin munkkeja. Vuonna 1706 perustettiin naisyhteisö Leksaan.


title: Uikujoen yhteisö

text: Denisovin ja Vikulinin johdolla Uikujoen luostariyhteisöstä muodostui yksi Venäjän vanhauskoisten henkisistä keskuksista, joka oli kuuluisa käsikirjoituksistaan sekä ikoni- ja koristetaiteestaan. Talonpoikaisväestön tukemana siitä kehittyi myös merkittävä taloudellinen voimatekijä. Yhteisön maallistuessa siitä erosi vuonna 1737 munkki Filipp, joka perusti "filippovskoje soglasie" -nimellä tunnetun äärisuuntauksen.


title: Uikujoen yhteisö

text: Viranomaiset suvaitsivat omalta taholtaan kompromisseja tehnyttä Uikujoen luostariyhteisöä vuoteen 1825 saakka, jolloin valtaan nousi vanhauskoisia vainonnut Nikolai I. Valtion ja kirkon pitkällisten sortotoimien jälkeen yhteisö hävitettiin lopullisesti 1850-luvulla.


title: Tuomas Markkula

text: Tuomas Markkula (s. 28. kesäkuuta 1990) on suomalainen jalkapalloilija, joka edustaa Kolmosessa pelaavaa Paimion Hakaa. Pelipaikaltaan hän on keskikenttäpelaaja.


title: Tuomas Markkula

text: Markkula teki ensiesiintymisensä Veikkausliigassa kauden 2008 päätöskierroksella 26. lokakuuta, kun hänen edustamansa TPS voitti VPS:n vieraissa 3–2. Hän tuli kentälle 81. minuutilla Antti Hakalan tilalle.


title: Adirondack Thunder

text:
Adirondack Thunder on yhdysvaltalainen jääkiekkoseura,
joka on kotoisin Glens Fallsista New Yorkista. Seura perustettiin vuonna 1990 ja se pelaa ECHL-liigassa, kun Kalifornian Stocktonista
oleva Stockton Thunder lopetti toimintansa.
Seura toimii NHL-seura New Jersey Devilsin ja AHL-seura Binghamton Devilsin farmijoukkueena.


title: Diaphorina citri

text: Diaphorina citri on mahlaa imevä hyönteinen.


title: Diaphorina citri

text: Diaphorina citri on itsessään merkittävä sitrusviljelmien tuholainen, mutta erityisesti sen levittämien bakteerien aiheuttama sitrusten vihertymistauti huanglongbing on pahimpia sitrustauteja. Taudin aiheuttaa Liberibacter asiaticus bakteeri. Eteläisestä Aasiasta peräisin oleva laji on levinnyt myös muihin sitrusten kasvatusalueille.


title: Laperla

text: Laperla on kylä Aneriojärven rannalla Suomusjärvellä Salossa Varsinais-Suomessa. Kylä sijaitsee noin kaksi kilometriä Suomusjärveltä länteen, valtatie 1:n ja seututie 110:n välissä. Laperlan lähimmät naapurikylät ovat Suomusjärven Häntälä etelässä, Kiikalan Yltäkylä pohjoisessa ja Kiikalan Kruusila lännessä.


title: Laperla

text: Kylän vanhin asutus yhdessä Aneriojärven rannassa sijaitsevan Suomusjärven Häntälän ja Aneriojärveen laskevan Varesjoen varressa sijaitsevan Kiikalan Yltäkylän kyläasutuksen kanssa on osa Aneriojärven kyläasutuksen valtakunnallisesti merkittävää rakennettua kulttuuriympäristöä. Sen piirissä kyläasutuksen rakenne on Varsinais-Suomelle tyypillisesti säilynyt tiivinä huolimatta iso- ja uusjaoista ja antaa hyvän käsityksen 1800- ja 1900-lukujen talonpoikaisesta rakentamisesta vauraalla maanviljelysalueella.


title: Punapaidoista huuhkajiksi

text: Punapaidoista huuhkajiksi – Suomen jalkapallomaajoukkueen historia on toimittaja ja tietokirjailija Antti Eerolan kirjoittama vuonna 2015 julkaistu jalkapalloaiheinen tietokirja, jonka on kustantanut Siltala. Kirja kertoo Suomen jalkapallomaajoukkueen vaiheet sen ensimmäisestä ottelusta vuodelta 1911 nykypäivään. Kirjassa on lyhyt selostus jokaisesta maajoukkueen ottelusta ja pieni kuvaus joistakin maajoukkueen tärkeimmistä tai mielenkiintoisimmista pelaajista ja valmentajista kautta aikojen.


title: Punapaidoista huuhkajiksi

text: Kirjan graafisen suunnittelun on tehnyt Tuula Mäkiä.


title: Miesten Superpesiksen kausi 2010

text: Superpesis-kausi 2010 oli Superpesiksen 21. kausi. Kausi alkoi 11. toukokuuta, ja runkosarjan viimeinen kierros pelattiin miesten puolella 5. elokuuta.


title: Miesten Superpesiksen kausi 2010

text: SM-kultaa voitti 45 vuoden tauon jälkeen Vimpelin Veto, joka voitti loppuottelusarjassa Kouvolan Pallonlyöjät otteluvoitoin 3–1. Kouvola saavutii näin hopeaa toisena vuonna perättäin. Sotkamon Jymy voitti pronssia jatkaen vuodesta 2000 alkanutta katkeamatonta mitaliputkeaan. Sarjasta putosi alemmat pudotuspelit hävinnyt Ulvilan Pesä-Veikot.


title: Miesten Superpesiksen kausi 2010

text: Sarjaan osallistui 12 joukkuetta. Hallitsevina mestareina kauteen lähti Sotkamon Jymy. Miesten sarjaan Ykköspesiksestä kauden 2009 päätteeksi nousivat Ulvilan Pesä-Veikot ja Jyväskylän Kiri. Kuopiolainen Puijon Pesis puolestaan putosi sarjasta ja meni kauden 2009 jälkeen konkurssiin.


title: Miesten Superpesiksen kausi 2010

text: Itä–Länsi-tapahtuma palasi 23 vuoden tauon jälkeen Helsinkiin, kun arvo-ottelut pelattiin Finnair Stadiumilla 2.–4.7.2010.


title: Miesten Superpesiksen kausi 2010

text: Runkosarjassa pisteitä jaettiin seuraavasti: 2–0-voitosta sai kolme pistettä ja 1–0-voitosta kaksi. Jos ottelu oli kahden jakson jälkeen tasan (0–0 tai 1–1), molemmat joukkueet saivat yhden pisteen. Tällöin ottelun voittaja ja ylimääräisen (siis toisen) sarjapisteen saava joukkue ratkaistiin supervuorossa tai tämän jälkeen kotiutuslyöntikilpailulla.


title: Miesten Superpesiksen kausi 2010

text: Runkosarjassa tasapisteissä olevien joukkueiden keskinäisen paremmuuden ratkaisi kolmen pisteen voittojen (eli 2–0-voittojen) määrä tai niiden ollessa tasan kaikkien voittojen määrä. Jos edelleen olisi oltu tasatilanteessa, olisi ratkaissut tehtyjen ja annettujen juoksujen ero, sitten keskinäisten ottelujen voitot, keskinäisten ottelujen pisteet tai lopulta keskinäisten ottelujen juoksuero.


title: Miesten Superpesiksen kausi 2010

text:
Runkosarja pelattiin kaksinkertaisena sarjana. Tämän lisäksi pelattiin maantieteellisesti muodostetut paikallislohkot seuraavasti: Oulu–Pattijoki–Sotkamo, Koskenkorva–Nurmo–Vimpeli, Joensuu–Kitee–Kouvola ja Hyvinkää–Jyväskylä–Ulvila. Paikallislohkot pelattiin kaksinkertaisena sarjana, jolloin joukkueille kertyi yhteensä 26 runkosarjaottelua.
Runkosarjan päätyttyä kahdeksan parasta joukkuetta pääsivät pudotuspeleihin. Puolivälierät, välierät ja loppuottelut pelataan paras viidestä -järjestelmällä ja pronssiottelut paras kolmesta. Joka kierroksella runkosarjassa parhaiten sijoittunut joukkue kohtaa heikoimmin sijoittuneen.


title: Miesten Superpesiksen kausi 2010

text: Runkosarjassa sijoille 9–12 sijoittuneet pelaavat karsintaottelut (otteluparit: 9–12 ja 10–11) paras viidestä -järjestelmällä. Näiden ottelujen voittajat säilyvät Superpesiksessä. Häviäjät pelaavat paras viidestä -järjestelmällä varsinaisen karsinnan, jonka hävinnyt putoaa Ykköspesikseen kaudelle 2011. Ykköspesiksen voittanut joukkue nousee suoraan Superpesikseen kaudelle 2011.


title: Naisten Superpesiksen kausi 2010

text: Naisten Superpesis-kausi 2010 oli Superpesiksen 21. kausi. Kausi alkoi 11. toukokuuta, ja runkosarjan viimeinen kierros pelattiin 8. elokuuta.


title: Naisten Superpesiksen kausi 2010

text: SM-kultaa voitti kuudennen kerran peräkkäin Jyväskylän Kirittäret. Runkosarjan ylivoimaisesti voittanut Porin Pesäkarhut hävisi sille suoraan kolmessa finaaliottelussa. Pronssia voitti Lapuan Virkiä. Ykköspesikseen putosi Jyväskylän Valo.


title: Naisten Superpesiksen kausi 2010

text: Sarjaan osallistui 12 joukkuetta. Hallitsevana mestarina kauteen lähti Jyväskylän Kirittäret. Sarjasta edelliskauden päätteeksi pudonneen Tyrnävän Tempauksen paikan kaudella 2010 otti Jyväskylän Valo.


title: Naisten Superpesiksen kausi 2010

text: Runkosarja pelattiin kaksinkertaisena, minkä lisäksi pelattiin yksinkertaisena paikallislohkot: Jyväskylän Kirittäret–Jyväskylän Valo–Oulu, Lappeenranta–Siilinjärvi–Viinijärvi, Lapua–Seinäjoki–Ylihärmä ja Pori–Rauma–Turku.


title: Naisten Superpesiksen kausi 2010

text: Runkosarjan jälkeen naisten sarjassa pelataan samalla tavalla kuin miehissäkin. Kahdeksan parasta pääsevät pudotuspeleihin. Puolivälierät, välierät ja loppuottelut pelataan paras viidestä -järjestelmällä. Pronssimitalit ratkeavat paras kolmesta -järjestelmällä. Runkosarjassa sijoille 9–12 sijoittuneet joutuvat puolestaan alempiin pudotuspeleihin, joiden häviäjä putoaa Ykköspesikseen kaudelle 2010. Ykköspesiksen voittanut joukkue nousee suoraan Superpesikseen.


title: Bungoman piirikunta

text: Bungoman piirikunta on yksi Kenian aluehallinnon 47 piirikunnasta. Se sijaitsee Kenian Ugandan vastaisella länsirajalla. Piirikunnan pohjoisosassa, valtakunnanrajalla kohoaa sammunut kilpitulivuori Mount Elgon (4 321 m), jonka rinteillä sijaitsee kahden maan yhteinen Mount Elgonin kansallispuisto. Muu piirikunta on 1 200–1 800 metriä merenpinnan yläpuolella.


title: Bungoman piirikunta

text: Piirikunnan pinta-ala on 3 032,2 neliökilometriä ja väkiluku 1 630 934 (1 375 063, 2009). Piirikunnan keskus on Bungoman kaupunki (55 867 as. vuonna 2009). Laajemman kaupunkialueen asukasluku on yli 120 000. Se sijaitsee linnuntietä noin 325 kilometriä Nairobista luoteeseen ja maanteitse noin 35 kilometriä Ugandan rajalta itään.


title: Bungoman piirikunta

text: Piirikunta jakautuu paikallishallinnossa yhdeksään vaalipiiriin (constituences: Bumula, Kanduyi, Kimilili, Sirisia, Kabuchai, Webuye East, Webuye West, Tongaren, ja Mt. Elgon), jotka voidaan jakaa edelleen 46 äänestysalueeseen (electoral ward).


title: Bungoman piirikunta

text: Maaperä on viljavaa. Seudulla viljellään esimerkiksi maissia ja sokeriruokoa. Vuoden alin lämpötila on tyypillisesti 15–20 °C ja ylin 22–30 °C. Sadekausia on kaksi (huhti–toukokuu ja heinä–elokuu), jotka tuovat keskimäärin 1 200–1 800 millimetrin vuosisademäärän. Viileintä on heinä–syyskuussa. Ylempänä vuoristossa sääolot poikkeavat muusta piirikunnasta.


title: Jennifer Wakefield

text: Jennifer "Jenn" Wakefield (s. 15. kesäkuuta 1989 Scarborough, Ontario) on kanadalainen jääkiekon olympiavoittaja, joka edustaa Ruotsissa Luleå HF:ää. Pelipaikaltaan 178 senttimetriä pitkä ja 77 kilogrammaa painava Wakefield on hyökkääjä.


title: Jennifer Wakefield

text: Wakefield voitti Kanadan joukkueessa kultaa vuoden 2014 talviolympialaisissa Sotšissa ja saavutti olympiahopeaa vuonna 2018 Pyeongchangissa. MM-kilpailuista Wakefieldillä on kulta vuodelta 2012 sekä hopeaa vuosilta 2011, 2013, 2015, 2016 ja 2017.


title: Jennifer Wakefield

text: Wakefield pelasi kaudella 2014-2015 sekä Ruotsin miesten Hockeyettanin IK Gutsissa että naisten liigan Linköpingissä. Elokuussa 2015 hän siirtyi miesten toiseksi korkeimman sarjatason HockeyAllsvenskanin Borås HC:hen. Kaudella 2016–2017 hän pelasi vielä yhden ottelun Nybro Flamesin joukkueessa. Naisten sarjoissa hän edusti Linköpingiä kolme kautta ja siirtyi kaudeksi 2017–2018 Luleå HF:ään. Hän voitti Ruotsin mestaruuden vuosina 2015 ja 2018.


title: Suomusjärvi (täsmennyssivu)

text: Suomusjärvi voi tarkoittaa:


title: Kilifin piirikunta

text: Kilifin piirikunta on yksi Kenian aluehallinnon 47 piirikunnasta. Se sijaitsee maan kaakkoisosassa Intian valtameren rannalla, heti Mombasan piirikunnan pohjoispuolella.


title: Kilifin piirikunta

text: Kilifin piirikunnan pinta-ala on 12 610 neliökilometriä ja väkiluku 1 109 735 (2009), Piirikunnan keskus on Kilifin kaupunki (44 257 as. vuonna 2009). Se sijaitsee linnuntietä noin 440 kilometriä Nairobista kaakkoon.


title: Kilifin piirikunta

text: Piirikunta jakautuu paikallishallinnossa seitsemään vaalipiiriin (constituences: Ganze, Kaloleni, Kilifi Northy, Kilifi South, Magarini, Malindi ja Rabai), jotka voidaan jakaa edelleen äänestysalueiksi (electoral ward). Asumistiheys on suurin piirikunnan eteläosissa lähellä Mombasaa.


title: Jannik Vestergaard

text: Jannik Vestergaard (s. 3. elokuuta 1992 Kööpenhamina) on tanskalainen jalkapalloilija, joka edustaa Saksan Bundesliigassa pelaavaa Werder Bremeniä. Pelipaikaltaan vasenjalkainen Vestergaard on keskuspuolustaja. Hän kuuluu myös Tanskan jalkapallomaajoukkueeseen.


title: Jannik Vestergaard

text: Vestergaard siirtyi Brøndby IF:stä saksalaiseen TSG 1899 Hoffenheimiin vuonna 2010. Hän pelasi seuran kakkosjoukkueessa vuosina 2010-2011 22 ottelua tehden neljä maalia. Seuran ykkösjoukkueessa Bundesliigassa Vestergaard debytoi huhtikuussa 2011 Eintracht Frankfurtia vastaan. Avausmaalinsa liigassa hän teki helmikuussa 2012 Werder Bremenin verkkoon. Parhaimmalla kaudellaan, kaudella 2011-2012, Vestergaard teki Bundesliigassa kaksi maalia.


title: Jannik Vestergaard

text: Tammikuussa 2015 Vestergaard siirtyi Bundesliigan Werder Bremeniin. Hän debytoi seuran paidassa seuraavassa kuussa Hertha BSC:iä vastaan. Kaudella 2014–2015 hän pelasi Werder Bremenin paidassa 15 ottelua tehden yhden maalin.


title: Jannik Vestergaard

text: Vestergaard on edustanut Tanskaa monissa nuorten maajoukkueissa. Alle 21-vuotiaiden maajoukkueessa hän pelasi vuosina 2011-2015 peräti 28 peliä tehden neljä maalia ja toimien kapteenina vuoden 2015 EM-kilpailuissa. Tanskan jalkapallomaajoukkueessa Vestergaard debytoi elokuussa 2013 ystävyysottelussa Puolaa vastaan. Avausmaali syntyi marraskuussa 2015 EM-jatkokarsintaottelussa Ruotsia vastaan. Tanska ei kuitenkaan selviytynyt vuoden 2016 EM-kilpailuihin.


title: Jannik Vestergaard

text: Vestergaardin äiti on saksalainen, joten hän olisi voinut edustaa maajoukkuetasolla Tanskan sijaan myös Saksaa. Vestergaardin äidinisä Hans ja eno Jan Schröers ovat myös pelanneet jalkapalloa.


title: Land Rover Discovery

text:
Land Rover Discovery on vuodesta 1989 valmistettu keskikokoinen maastoauto. Valmistaja on brittiläinen Land Rover.
Ensimmäisen sukupolven mallista käytetään myös nimitystä Discovery Series I. Ensimmäisen sukupolven moottorivaihtoehtoja olivat 2,0-, 3,5-, 3,9- ja 4,0-litraiset bensiinimoottorit. Dieselmoottoreita olivat 2,5 -litrainen 200Tdi (1989 – 1994, 83 kW) ja 300Tdi (1994 – 1999).


title: Land Rover Discovery

text: Sisätilat ovat melko tilavat viidelle. Discovery on varsin painava, 1980 kiloa.


title: Land Rover Discovery

text: Maasto-ominaisuudet ovat hyvät. Neliveto on jatkuva. Vaihteisto ja kytkin ovat kuitenkin raskaskäyttöisiä. Lisäksi turbodieselin moottori on melko heikko, bensiinimalleissa tehoa ja vääntöä on enemmän. Kuulamutteriohjaus on epätarkka.


title: Land Rover Discovery

text: Lähivalot osoittautuivat TM-vertailun huonoimmiksi. Myös jarruissa oli toivomisen varaa, sillä kovassa jarrutuksessa Discoverylla oli taipumus kääntyä vasemmalle.


title: Land Rover Discovery

text: Tekniikan Maailman 12/1990 vertailussa Land Rover Discovery turbodiesel kiihtyi 0-80 km/t 13,7 sekunnissa ja 0-100 km/t 23,6 sekunnissa. Discovery jäi maasturivertailussa toiseksi huonoimmaksi kahdeksasta autosta, osaksi heikon moottorinsa vuoksi.


title: Land Rover Discovery

text: Land Rover Discovery turbodiesel maksoi Suomessa vuonna 1990 166 000 markkaa.


title: Kokoonpanot koripallon Euroopan-mestaruuskilpailuissa 2015

text: Tässä artikkelissa luetellaan kokoonpanot koripallon EM-kilpailuissa 2015. Jokainen joukkue koostuu 12 pelaajasta. Pelaajien edustamat seurat on ilmoitettu EM-turnauksen alkuhetken, 5. syyskuuta 2015, tilanteen mukaan.


text: Bosnia ja Hertsegovinan EM-ryhmä nimettiin 1. syyskuuta. Ryhmään tehtiin pelaajavaihdos 4. syyskuuta, kun Draško Albijanić nostettiin joukkueeseen loukkaantumisen vuoksi.


text: Israelin EM-ryhmä nimettiin 2. syyskuuta.


text: Puola nimesi EM-joukkueensa 19. elokuuta. Joukkueesta jätettiin 24. elokuuta pois yksi pelaaja, ja tilalle otettiin Robert Skibniewski.


text: Ranska nimesi ensimmäisenä maana EM-joukkueensa 17. elokuuta. Kokoonpanoon tehtiin ensimmäinen pelaajavaihdos 28. elokuuta, kun Mouhammadou Jaiteh liittyi ryhmään. Toinen pelaajavaihdos tehtiin 3. syyskuuta, kun Thomas Heurtel nostettiin joukkueeseen loukkaantumisen vuoksi. Kuitenkin seuraavana päivänä Heurtelin tilalle nimettiin Léo Westermann.


text: Suomi nimesi EM-joukkueensa 27. elokuuta.


text: Venäjä nimesi EM-ryhmänsä 1. syyskuuta.


text: Espanjan EM-joukkue nimettiin 21. elokuuta.


text: Islanti nimesi EM-joukkueensa 26. elokuuta.


text: Italian EM-joukkue julkistettiin 2. syyskuuta.


text: Saksa nimesi EM-kokoonpanonsa 31. elokuuta.


text: Serbia nimesi EM-ryhmänsä 2. syyskuuta.


text: Turkin joukkue EM-kilpailuihin nimettiin 4. syyskuuta. Bobby Dixonin saatua Turkin kansalaisuuden hän käyttää nimeä Ali Muhammed.


text: Alankomaat nimesi EM-joukkueensa 18. elokuuta.


text: Georgia nimesi EM-ryhmänsä 1. syyskuuta.


text: Kreikka nimesi EM-joukkueensa 24. elokuuta.


text: Kroatian EM-joukkue julkistettiin 4. syyskuuta.


text: Makedonian joukkue EM-kisoihin nimettiin 3. syyskuuta.


text: Slovenian EM-kilpailujen joukkue nimettiin 3. syyskuuta.


text: Belgia nimesi EM-joukkueensa 18. elokuuta.


text: Latvia nimesi EM-kilpailuryhmänsä 3. syyskuuta.


text: Liettuan EM-kisajoukkue nimettiin 2. syyskuuta.


text: Tšekin EM-kisaryhmä julkistettiin 3. syyskuuta.


text: Ukrainan EM-joukkue nimettiin 27. elokuuta.


text: Viron EM-joukkue julkistettiin 3. syyskuuta.


title: Vanhemmuus

text: Vanhemmuus tarkoittaa asemaa toisen ihmisen isänä tai äitinä.


title: Vanhemmuus

text: Biologinen vanhempi on henkilö, jonka sukusolusta lapsi on saanut alkunsa. Moni lapsen ominaisuus riippuu ensisijaisesti biologisista vanhemmista, toiset enemmän sosiaalisista vanhemmista ja muista kasvattajista.


title: Vanhemmuus

text: Sosiaalinen vanhempi voi olla ottovanhempi tai muu kasvatusvanhempi kuten isäpuoli tai äitipuoli.


title: Vanhemmuus

text: Suomessa kaikkein onnettomimpia parisuhteessa ovat pienten lasten vanhemmat, etenkin isät.


title: Vanhemmuus

text: Ensimmäisen lapsen syntymä vähentää saksalaisen onnellisuutta keskimäärin 1,6 yksikköä asteikolla 1-10. 17 prosentilla vähenemä oli ainakin kolme yksikköä. Heistä vain 58 % hankki toisen lapsen kymmenen vuoden sisällä. Esimerkiksi avioero vähensi onnellisuutta vain 0,8 yksikköä ja puolison kuolema tai työttömyys vain 1 yksikön verran.


title: Vanhemmuus

text: Vuosien myötä onnellisuus kuitenkin nousi ja oli iäkkäämpänä korkeampi kuin lapsettomilla. Esimerkiksi lasten lähtiessä kotoa haittavaikutus puolisoiden suhteeseen ja toisilleen osoittamaan tukeen voi vähetä, samoin lapsiin kuluvat aika ja raha.


title: Vanhemmuus

text: Lasten ollessa pieniä vanhemmat ovat usein väsyneitä, heillä voi olla univaikeuksia ja vanhempien kahdenkeskinen huomaavaisuus voi jäädä vähemmälle, puoliso voi "unohtua".


title: Vanhemmuus

text: Lapsia hankkii arviolta neljä viidestä naisesta ja vajaat kolme neljästä miehestä. 35-vuotiaista lapsia ovat saaneet 73 % naisista ja alle 60 % miehistä.


title: Tampereen maantiede

text: Tampereella on maantieteellisesti monia pinnanmuodostelmia. Keskustan pohjoispuolella on Pirkanmaan suurin keskusjärvi Näsijärvi. Sen eteläpuolella on Pyhäjärvi, ja niiden välillä keskustan läpi padottuna virtaava Tammerkoski. Keskustassa on myös harjumaisemia, sillä Salpausselältä alkava harjujakso jatkuu Tampereella muun muassa Pyynikinharjuna. Tampere kuuluu havumetsävyöhykkeen eteläboreaaliseen alueeseen. Alueen yleisin metsätyyppi on mustikkaa ja kuusta kasvava tuorekangas, ja luonnontilaisessa metsässä yleisin puu kuusi. Mänty kasvaa runsaana siellä, missä kuusi ei viihdy. Luonnontilaisessa metsässä kasvaa myös lehtipuita. Tampereella on 11 luonnonsuojelulain nojalla rauhoitettua aluetta, niistä suurin on Teiskon Vattulan luonnonsuojelualue on Tampereen suurin. Tampereen tunnuslaji on linnuista västäräkki, eläimistä tummaverkkoperhonen ja kasveista orvokki.


title: Tampereen maantiede

text: Tampereen kokonaispinta-ala on  km², josta maata on  km² ja vettä  km². Pohjoisimmat koordinaatit ovat , eteläisimmät , itäisimmät , läntisimmät . Tämän alueen maantieteellinen keskipiste sijaitsee Kämmenniemessä, Käälahden perukassa. Tampereen pinta-alasta 19,3 prosenttia (100,4 km²) on asemakaavoitettu.


title: Tampereen maantiede

text: Tampereen kallioperä muodostuu kiilleliuskeesta ja migmatiitista. Maakuntakivi taas on maailmalla harvinainen, mutta Pirkanmaalla yleisesti esiintyvä pallograniitti. Tampereen maaperä on moreenia ja kalliota sekä harjuissa ja reunamuodostumissa on soraa ja hiekkaa. Tampereen rakennuskiviesiintymät ovat monipuoliset. Perinteisen graniitin lisäksi löytyy runsaasti muun muassa kvartsidioriittia, tonaliittia, kiilleliusketta ja kiillegneissiä.


title: Tampereen maantiede

text: Tampereella on järviä ja lampia lähes 200. Niistä yli 10 hehtaarin järviä on 50.


title: Tampereen maantiede

text: Näsijärvi on Pirkanmaan suuri keskusjärvi. Se on pituudeltaan 44 km, leveydeltään 5–7 km ja pinta-alaltaan 265 km². Sen syvin kohta noin 70 metriä. Järven rantaviiva on rikkonainen; mantereelle työntyy syviä lahtia, joiden väliin jää pitkiä niemiä. Komein tällainen lahti on Koljonselältä mantereelle pistävä Pengonpohja, joka on liki kahdeksan kilometriä pitkä. Näsijärvi laskee vetensä Tammerkosken ja Pyhäjärven kautta Kokemäenjokeen, josta vesi jatkaa Selkämereen. Korkeuseroltaan Näsijärven vesistö jakautuu kahteen osaan, sillä Näsijärven pohjoispäässä olevalla Muroleen kanavalla on yhden metrin korkuinen sulutus latvavesien ollessa 96 metriä merenpinnan yläpuolella.


title: Tampereen maantiede

text: Tampereen eteläpuolella sijaitseva Pyhäjärvi on pinta-alaltaan 124 km² ja syvin kohta on 46 metriä. Järvi kuuluu Kokemäenjoen vesistöön ja se on vesistön keskusjärvi. Pyhäjärveen laskee vettä Näsijärvestä Tammerkosken kautta sekä Vanajavedeltä. Pyhäjärvestä vesi taas laskee Nokianvirran kautta Kuloveteen ja sieltä Kokemäenjoen kautta Pohjanlahteen.


title: Tampereen maantiede

text: Pyhäjärven ja Näsijärven yhdistää Tammerkoski, joka virtaa Tampereen läpi padottuna. Kosken pudotuskorkeus on lähes 19 metriä. Itse Tampereen nimi pohjautuu Tammerkoskeen.


title: Tampereen maantiede

text: Tampereen kaupunkialueella sijaitsevia järviä ovat lisäksi Iidesjärvi, Alasjärvi, Peltolammi, Särkijärvi, Hervantajärvi, Kaukajärvi, Tohloppi ja Tesomajärvi.


title: Tampereen maantiede

text: Raakavedestään Tampere ottaa 73 % kirkasvetisestä Roineesta ja loput neljältä pohjavedenottamolta, jotka sijaitsevat Messukylässä, Hyhkyssä, Julkujärvellä ja Pinsiössä. Tampereella on viisi vesitornia ja yksi maan sisälle rakennettu vesisäiliö, joka on kaupungin vanhin veden varastointiin tarkoitettu säiliö, ja valmistui vuonna 1898. Vanhin vesitorni on Kaupin vanha vesitorni, joka valmistui vuonna 1928. Sen viereen rakennettiin 1950-luvun lopussa suurempi Kaupin uusi vesitorni, joka on vesimäärältään kaupungin suurin: 10 000 m³. Muut vesitornit ovat Hervannan vesitorni, Peltolammin vesitorni ja Tesoman vesitorni.


title: Tampereen maantiede

text: Tampereella on muun muassa Pispalan, Pyynikin ja Kalevan soraharjut. Nämä harjut kuuluvat 200 kilometriä pitkään harjujaksoon, joka alkaa Salpausselältä ja jatkuu kaakkois-luoteissuunnassa Kankaanpäähän asti. Paarlahti on samansuuntainen Näsijärven lahti, joka on nimitetty Suomen ainoaksi vuonoksi. Pyynikinharju on maailman suurin soraharju.


title: Tampereen maantiede

text: Tampereen suot lukeutuvat niin sanotusti viettokeitaisiin. Nämä viettokeitaat eli eksentriset kermikeitaat ja rahkakeitaat ovat kaltevalle alustalle syntyneitä, yhteen suuntaan viistoja soita, joiden pienmuotoja ovat kaltevuutta vastaan kohtisuorassa sijaitsevat mätäsjonot, kermit sekä niiden kuljut. Viettokeitaat saavat ravinteensa pääosin sadevedestä. Viettokeitaista hyvin harvat ovat suojeltuja. Ne ovat Suomessa yleisiä Itä- ja Keski-Suomen vaihtelevan, pienipiirteisen kallioperätopografian alueella, mutta niitä sijaitsee myös muualla Etelä-Suomessa. Viettokeitaiden kasvillisuus on suhteellisen monipuolista. Siellä viihtyy esimerkiksi lakka, karpalo sekä suokukka.


title: Tampereen maantiede

text: Pirkanmaalla luonnontilaisten soiden osuus kokonaissuopinta-alasta on 25–30 %, kun taas suojeltujen soiden osuus on vain 3,1–5 %.


title: Tampereen maantiede

text: Tampereen suoalueisiin lukeutuvat muun muassa Tohlopin suo sekä Peräjoen suot. Tohlopin harvinainen suoalue kärsii rantojen ja kävelyteiden rakentamisesta, kun taas Peräjoen soista 5 hehtaaria kuuluu Pirkanmaan soidensuojeluohjelmaan sen arvokkaan suokasvillisuuden takia. Vuonna 2006 Peräjoen alue rauhoitettiin maanomistajan aloitteesta.


title: Tampereen maantiede

text:
Pirkanmaan soidenkäytöstä turvemaapeltoja on 4 % ja turvetuotantoa yhden prosentin verran. Turvetta käytetään muun muassa energianlähteenä sekä tekstiilien raaka-aineena. Soita on metsäojitettu 57 % ja ojittamatta 14 %. Ojittamattomista soista puolet on kasvullista metsämaata ja ne ovat pääosin metsätalouskäytössä. Suojelualueet ja -ohjelmat vievät soiden käytöstä 4 %. Osa niistä on kuitenkin ojitettuja. 20 % on lakannut olemasta suota, kuten metsäojitetut suot ja turvepellot, joiden suokasvullisuus on kadonnut ja turvekerros huvennut, taikka rakentamisen alle jääneet suot.
Tampere kuuluu havumetsävyöhykkeen eteläboreaaliseen alueeseen, tarkemmin sen karumman Järvisuomea luonnehtivan pohjoisen alavyöhykkeen ja rehevämmän Lounais- ja Etelä-Suomen sisämaata luonnehtivan vyöhykkeen rajaseudulla. Tampereen seudulla yleisin metsätyyppi on mustikkaa ja kuusta kasvava tuorekangas, ja luonnontilaisessa metsässä yleisin puu kuusi. Mänty kasvaa runsaana siellä, missä kuusi ei viihdy. Luonnontilaisessa metsässä kasvaa myös lehtipuita, kuten koivua ja haapaa. Etelä-Hämeen lehtokeskuksen pohjoisosat sijaitsevat Pyhäjärven rannoilla Tampereen eteläosassa. Kyseisessä lehtokeskuksessa kasvaa esimerkiksi muutamia jalavalehtoja.


title: Tampereen maantiede

text: Talousmetsien osa Tampereen metsien kokonaispinta-alasta on 20 % ja pinta-ala 1 454 hehtaaria. Metsistä myydään puuta teollisuudelle niin sanotuin pystymyynnein, jolloin hakkuutöiden toteuttamisesta vastaa ostaja.


title: Tampereen maantiede

text: Metsiä käytetään myös ulkoilu- ja retkimielessä. Ulkoilumetsiin kuuluu 4 169 hehtaaria metsiä. Tällaisia metsiä ovat muun muassa Kalevanharju, Pyynikinharju sekä Epilänharju. Ulkoilumetsät mahdollistavat virkistäytymis- ja luontoharrastusmahdollisuuksia kaupunkilaisille sekä toimivat opetuskohteina koululaisille ja harjoittelupaikkoina useille urheiluseuroille. Retkeilyyn sopivien metsätilojen kokonaispinta-ala on 1 887 hehtaaria.


title: Tampereen maantiede

text: Tampereella voit törmätä kettuihin ja supikoiriin. Supikoirat viihtyvät laitakaupungin metsiköissä ja rakentamattomissa joutomaissa, jotka tarjoavat supikoiralle hyvät lepo- ja pesäpaikat. Supikoiria ja kettuja houkuttelee kaupunkiin helppo ravinnonsaanti. Kettujen pesäpaikat sijaitsevat kantakaupungin laitamien pikku metsiköissä ja täytemaan rinteissä.


title: Tampereen maantiede

text: Tampereen kasvillisuudessa näkyy metsien rehevöityminen ja lehdon yleistyminen. Esimerkiksi rehevyyttä välttävää metsäkortetta esiintyy vain pienissä metsiköissä, kun taas lehtopalsami viihtyy rehevissä lehdoissa ja on alkanut levitä maansiirtojen vuoksi. Eräs harvinainen kasvi, kevätlinnunherne, viihtyy Tampereen lehtomaisilla alueilla ja on kunnassa yleinen, mutta harvinaisuutensa vuoksi se on rauhoitettu joten sitä ei saa poimia.


title: Tampereen maantiede

text: Tampereella on 11 luonnonsuojelulain nojalla rauhoitettua aluetta. Näiden alueiden yhteispinta-ala on 238 hehtaaria. Teiskon Vattulan luonnonsuojelualue on Tampereen suurin. Sen pinta-ala on 61 hehtaaria. Uusin luonnonsuojelualue on Vaakkolammin-Likokallion luonnonsuojelualue, joka sijaitsee Kaarilassa ja Epilässä. Se perustettiin 28. joulukuuta 2005. Tampereen tunnuslaji on linnuista västäräkki, eläimistä tummaverkkoperhonen ja kasveista orvokki.


title: Tampereen maantiede

text: Tampereen keskusta-alue sekä myös Pyynikin, Ylä-Pispalan sekä Ala-Pispalan kaupunginosat sijaitsevat Pyhäjärven ja Näsijärven välisellä kannaksella. Näsijärven korkeus meren pinnasta on 95 metriä ja Pyhäjärven 77 metriä. Näsijärveä ja Pyhäjärveä yhdistää Näsijärvestä lähtevä ja Tampereen keskustan halki virtaava valjastettu Tammerkoski, jonka putouskorkeus on 18 metriä. Kaupungin sijainti vesivoimaa tuottavan kosken partaalla kahden pitkän vesistöreitin välissä oli eräs tärkeimmistä virikkeistä sen perustamiseen 1770-luvulla.


title: Tampereen maantiede

text: Tampereen keskustan kadut muodostavat tyypillisen ruutukaavan. Keskustan länsilaidalla kulkee pohjois-eteläsuuntainen puistokatu, Hämeenpuisto, joka johtaa Pyhäjärven rannasta lähelle Näsijärveä. Leveä Hämeenkatu johtaa itä-länsisuuntaisesti rautatieasemalta Hämeenpuistoon ja ylittää Tammerkosken Hämeensiltaa pitkin. Hämeenkadun suuntainen on myös keskusta-alueen pisin katu, Rautatienkadulta Pyynikille ulottuva Satakunnankatu, joka ylittää Tammerkosken Satakunnansiltaa pitkin.


title: Tampereen maantiede

text: Tampereen Keskustori sijaitsee Tammerkosken länsirannalla lähellä Hämeensiltaa. Sen laidalla sijaitsevan Vanhan kirkon tapulin koordinaatit ovat . Nykyisin Tampereen liikenteellisenä keskipisteenä voidaan kuitenkin pitää Liisankallionn kaupunginosassa sijaitsevaa Itsenäisyydenkadun, Teiskontien ja Kalevan puistotien risteystä.


title: Tampereen maantiede

text: Tampere perustettiin alun perin Tammerkosken länsirannalle. Vuonna 1877 siihen liitettiin kosken itäpuolella sijaitseva, siihen saakka Messukylään kuulunut Kyttälän alue, jonne rautatieasemakin oli jo sitä ennen rakennettu ja joka nykyisin on osa Tampereen keskustaa.


title: Tampereen maantiede

text: Tampereen pisin katu on Hervannan valtaväylä, jonka pituus on 7,8 kilometriä. Toisena on Lempääläntie ja Aitolahdentie (6 km). Lyhin katu on 23,47 metriä pitkä Helenankuja, jonka varrella olevan talon seinään ruuvattiin asiasta kertova muistolaatta vuonna 1996. Silloista pisin on Lakalaivassa sijaitseva Postitorven Risteyssilta 386 metrillään. Toiseksi pisin on Vuorekseen heinäkuussa 2011 valmistunut Särkijärven silta, joka ylittää Särkijärven 310 metrin pituisena. Kolmanneksi pisin on Lakalaivassa sijaitseva Rotatorin Risteyssilta (299 m). Arranmaan Ratasilta Peltolammilla on 291 metriä.


title: Tampereen maantiede

text: 1920-luvulle asti kaupunginosat numeroitiin, ja nimet niille vakiintuivat myöhemmin.


title: Tampereen maantiede

text: Vuonna 1922 liitettiin Messukylän kunnasta Järvensivu ja kaupungin länsipuolelta Pohjois-Pirkkalan (nyk. Nokia) Harjun seurakunta 1937 eli Pispala, nykyisin myös Tahmela, Hyhky, Epilä, Tesomajärvi, Kalkku, Myllypuro, jne. Koko loppu Messukylä liitettiin 1947. 1950-luvulla alueelle rakennettiin Kalevan kaupunginosa. Vuonna 1950 liitettiin kaupunkiin Lielahti, jolloin Tampere saavutti nykyisen rajansa lännessä. Pohjoisessa kaupunkiin liitettiin vielä Aitolahti 1966 ja Teisko 1972. Muutaman tuhannen asukkaan Teisko lähes kolminkertaisti Tampereen maapinta-alan.


title: Tampereen maantiede

text: Lännessä ja pohjoisessa asutus on laajentunut Kissanmaalle ja Kauppiin, idässä ja etelässä Peltolammille, Multisiltaan, Järvensivuun, Kaukajärvelle, Annalaan, ja Hervantaan. Uusin perusteilla oleva kaupunginosa on Tampereen ja Lempäälän rajalle rakennettava kuntien yhteinen 14 000 asukkaan lähiö, Vuores.


title: Tampereen maantiede

text: Kaiken kaikkiaan kaupungin puisto-osasto listaa yli sata kaupunginosaa.


title: Tampereen maantiede

text: Tampereella vallitsee boreaalinen väli-ilmasto. Talven ja kesän lämpötilaerot ovat selvät. Esimerkiksi vuonna 2005 Tampereen korkein lämpötila oli 28,7 °C, kun taas matalin lämpötila −18,8 °C. Korkeimmat lämpötilat mitataan normaalisti heinäkuussa, mutta aurinkoisinta Tampereella on kesäkuussa, jolloin auringonpaistetunteja muodostuu keskimäärin 272. Pilvisintä on loppuvuodesta, loka-joulukuussa.


title: Tampereen maantiede

text: Vuodessa sademäärä on noin 600 millimetriä. Sateisin kuukausi on elokuu, ja syyssateet saattavat olla toisinaan runsaita syys-marraskuulla, mikä on tyypillistä Etelä-Suomen ilmastolle. Kevät on vuoden kuivin vuodenaika.


title: Tampereen maantiede

text: Kuten koko Suomessa, Golfvirran vaikutus näkyy myös Tampereella. Ilmasto on hieman lämpimämpi kuin vastaavilla leveysasteilla muualla maapallolla. Tampereen ilmastoon vaikuttavat myös muun muassa Pyynikinharju, kaupungin etelä- ja pohjoispuolella sijaitsevat järvenselät, sekä ympäri vuoden avoinna pysyvä Tammerkoski.


title: Tampereen maantiede

text: Tampereen seudun ilmasto-oloja tutkii Tampere-Pirkkalan lentokentälle sijoitettu Ilmatieteenlaitoksen Länsi-Suomen aluetoimisto, joka on mitannut Tampereen vuosisadan korkeimmaksi lämpötilaksi 33,1 astetta (v. 1914) ja matalimmaksi −37 astetta (v. 1967). Tuulen on myös havaittu käyvän useimmiten etelästä. Myös Härmälässä on merkittävä sääasema.


title: Tampereen maantiede

text: Suomen ilmastovyöhykkeistä Tampere sijoittuu eteläboreaaliseen vyöhykkeeseen.


title: Tampereen maantiede

text: Eurostatin vuonna 2008 tekemässä tutkimuksessa havaittiin, että Tampereella on Euroopan kaupungeista kahdeksanneksi eniten sadepäiviä.


title: Martin Scorsesen filmografia

text: Martin Scorsese (s. 1942) on yhdysvaltalainen elokuvaohjaaja.


title: Kituin piirikunta

text: Kituin piirikunta on yksi Kenian aluehallinnon 47 piirikunnasta. Laajan piirikunnan pinta-ala on 30 520 neliökilometriä (toisen lähteen mukaan 30 496) ja väkiluku 1 012 709 (2009), Piirikunnan keskus on Kituin kaupunki (20 419 as. vuonna 2009), joka sijaitsee maanteitse 160 kilometriä Nairobista itään. Toinen kaupunkikeskus on Mwingi (15 970 as.).


title: Kituin piirikunta

text: Piirikunta jakautuu paikallishallinnossa kahdeksaan vaalipiiriin (constituences: Kitui Central, Kitui Rural, Kitui South, Kitui East, Kitui West, Mwingi Central, Mwingi North ja Mwingi West), jotka voidaan jakaa edelleen äänestysalueisiin (electoral ward).


title: Kituin piirikunta

text: Piirikunta sijaitsee 400–1 800 metriä merenpinnan yläpuolella. Maatalous on pääelinkeino, mikä tarkoittaa esimerkiksi maissin, papujen, hirssin tai durran viljelyä. Myös karjanhoitoa, erityisesti vuohia ja nautoja. Ilmastolle tyypillistä on kaksi sadekautta, joista ensimmäinen ja epävarmempi ajoittuu maalis–toukokuulle. Loka–joulukuussa seuraa toinen sadekausi. Vuoden ylin vuorokauden keskilämpötila on 26–34 °C ja alin 14–22 °C. Lämpimintä on tyypillisesti heinäkuun puolivälistä syyskuulle ja tammi–helmikuussa.


title: Kituin piirikunta

text: Tsavon itäinen kansallispuisto ja Etelä-Kituin luonnonpuisto sijaitsevat pääosiltaan piirikunnassa.


title: Timanttisutra

text: Timanttisutra on mahajana-buddhalaisuuden sutra Prajñāpāramitā (suom. "täydellisen viisauden") -sarjasta. Se korostaa takertumattomuuden, minuuttomuuden ja tyhjyyden ymmärtämistä. Timanttisutra on yksi tunnetuimpia buddhalaisuuden tekstejä sydän- ja lootussutran ohella.


title: Timanttisutra

text: 1990-luvulla Dunhuang-käsikirjoitusten seosta löydetty kopio kiinalaisen Timanttisutran versiosta on ajoitettu vuodelle 868. British Libraryn mukaan se on vanhin kokonaan säilynyt painettu kirja.


title: Timanttisutra

text: Aikaisin tunnettu sanskriitinkielinen nimi sutralle on "Vajracchedikā Prajñāpāramitā Sūtra", mikä voitaisiin karkeasti suomentaa ”"vajran leikkaavan täydellisen viisauden sutra"”. Timanttisutra on hyvin arvostettu Aasiassa, missä harjoitetaan mahayana-buddhalaisuutta.


title: Timanttisutra

text: Sutran nimen käännös joillekin näiden maiden kielistä on:


title: Timanttisutra

text: Tekstin koko historiaa ei tunneta, mutta japanilaisten tutkijoiden mukaan Timanttisutra voi olla aivan Prajñāpāramitā-kirjallisuuden alkuajoilta. Jotkut läntiset tutkijat uskovat että "Aṣṭasāhasrikā Prajñāpāramitā Sūtra" kehitettiin aikaisemmasta "Vajracchedikā Prajñāpāramitā Sūtrasta."


title: Timanttisutra

text: Ensimmäinen käännös Timanttisutrasta kiinaan on uskottu tapahtuneen 401 eaa. kunnioitetun kääntäjä Kumārajīvan toimesta. Hänen käännöstyylinsä on persoonallinen ja siihen sisältyy sulavuus, joka heijastaa alkuperäisen tekstin tarkoitusta sanatarkan kääntämisen sijaan. Kumārajīvan käännös on ollut suosittu monien vuosikymmenten ajan, ja se on myös vuoden 863 Duhuang-käärössä esiintyvä käännös. Kumārajīvan käännöksen lisäksi esiintyy lukuisia muita käännöksiä. Timanttisutra käännettiin uudestaan sanskriitista kiinaan lukuisia kertoja: Bodhiruci vuonna 509, Paramārtha vuonna 558, Xuanzang vuonna 648 ja Yijingin vuonna 703.


title: Timanttisutra

text: 600-luvulla kiinalainen buddhalaismunkki Xuanzang vieraili Mahāsāṃghika-Lokottaravāda temppelissä Afghanistanissa. Hänen matkustustietojaan käyttäen nykyajan arkeologit ovat onnistuneet indentifioimaan luostarin paikan. Birchbark käsikirjoituksen palasia ja monia mahayana sutria on löydetty alueelta, mukaan lukien "Vajracchedikā Prajñāpāramitā Sūtra" (MS 2385), ja nämä ovat nykyään osa Schøyen kokoelmaa. Tämä käsikirjoitus oli kirjoitettu sanskriitin kielellä koristellulla versiolla gupta-kirjoituksesta. Tämä käsikirjoitus sisältää myös tekstin "Medicine Buddha Sūtra" ("Bhaiṣajyaguruvaiḍūryaprabhārāja Sūtra").


title: Timanttisutra

text: Etelä-Aasiassa Timanttisutra synnytti vahvan kulttuurin sutrien ympärille, johon sisältyi niiden kunnioitus ja kommentaarien kirjoittaminen. Tang Dynastian lopulla (907) Kiinassa oli yli 800 kommentaaria kirjoitettuna Timanttisutrasta. Yksi parhaiten tunnetuimmista on "Exegesis on the Diamond Sutra," jonka on kirjoittanut Hui Neng, Chan koulunkunnan kuudes patriarkka.


title: Timanttisutra

text: Kuten monet muutkin buddhalaiset sutrat, Timanttisutra alkaa lauseella ”"näin olen kuullut”" (eng. "thus have I heard"; Skt. "evaṃ mayā śrutam"). Sutrassa Buddha istuu alas käveltyään munkkiensa kanssa päivittäisen ruuankerjäämismatkan. Kunnioitettu Subhūti tulee Buddhan luokse ja kysyy kysymyksen. Sitä seuraa dialogi havaintojen luonteesta. Buddha käyttää paljon paradoksaalisia lauseita, kuten: ”"Subhuti, mitä tulee totuuden selittämiseen, sitä ei voida selittää. Sen takia puhutuaan 'totuuden selittämisestä' ”." Yleisesti ottaen Buddha yrittää opettaa Subhūtia eroon aikaisemmin oppimistaan, rajallisista ymmärryksistä kaikkeuden luonteen ja valaistumisen suhteen. Painottaen että kaikki muodot, ajatukset ja havainnot ovat vain illuusiota, Buddha opettaa että valaistumista ei voida saavuttaa niiden kautta; ne pitää kyetä asettamaan sivuun. Komentaariossaan Timanttisutrasta Hsing Yun selittää, kuinka neljä sutran keskeistä seikkaa ovat antaminen ilman takertumista minuuteen, kaikkien olentojen vapauttaminen kärsimyksestä ilman minuutta, eläminen ilman takertumisia ja oppiminen ilman takertumista.


title: Timanttisutra

text: Läpi koko opetuksen Buddha toistaa kuinka onnistuneesti ymmärtäneelle vain neljän rivin toistaminen riittää tuottamaan kuvittelemattoman määrän hyvettä ja auttaa häntä lähemmäksi valaistumista. Sutra päättyy lyhyeen runoon:"”Kuten pieni pisara vettä, tai kupla kellumassa virrassa;""Kuten salaman välähdys kesäisestä pilvestä,""Tai välähtelevä lamppu, illuusio, varjo, uni.""Tällaisena pitäisi nähdä kaikki olemassaoleva.”"


title: Timanttisutra

text: British Libraryssä on säilössä puulaatasta painettu kopio Timanttisutrasta. Vaikkakaan se ei ole kaikkein vanhin esimerkki puulaattoilla painamisesta, se on vahin yksilö jossa on päivämäärä. Kirja suunnittelu ja taitto osoittaa hyvin kohti hyvin vanhahtavaa puulaatta painantaa.


title: Timanttisutra

text: Kopio on noin viisi metriä pitkä käärö. Arkeologi Sir Marc Aurel Stein osti sen vuonna 1907 munkilta, joka vartioi "Tuhansien buddhien luolana" tunnettua, suljettua paikkaa Mogao luolissa lähellä Dunhuangia, luoteeseen Kiinasta.


title: Timanttisutra

text: Sisäreunan kolofonissa lukee:"”Vapaaseen jakamiseen suurella kunnioituksella tehnyt Wang Jie, kahden vanhempansa pyynnöstä viidestoista neljättä kuutta yhdeksäntenä vuotena Xiantogista.”" [11. toukokuuta 868]Tämä on noin 587 vuotta ennen Gutterbergin raamatun painamista.


title: Timanttisutra

text: Vuonna 2010 englantilainen kirjoittaja ja historoitsija Frances Wood, British Libraryn kiinalaisen osaston johtaja, oli mukana käärön restauroinnissa. Sutra on nähtävissä kokonaisuudessaan British Libraryn verkkosivuilla.


title: Runtuviikko

text: Runtuviikko oli Suomessa vuosipalvelijoiden lomaviikko (tosin se ei ollut tarkoitettu virkistäytymiseen eikä lepoon), jonka rajana oli palvelusopimuksen rajapäivä, vuoteen 1816 Mikon päivä, sittemmin 1. marraskuuta. Runtuviikkoa osassa tapauksissa seurasi palveluspaikan vaihto.


title: Manderan piirikunta

text: Manderan piirikunta on yksi Kenian aluehallinnon 47 piirikunnasta. Se sijaitsee maan koillisnurkassa, Ethiopian ja Somalian rajalla.


title: Manderan piirikunta

text: Piirikunnan pinta-ala on 25 991,5 neliökilometriä ja väkiluku 1 025 756 (2009), Piirikunnan keskus on Manderan kaupunki (57 692 as. vuonna 2009). Se on rajakaupunki, pohjoispuolella sijaitsee Ethiopia ja itäpuolella Somalia, ja kaupungista linnuntietä noin 800 kilometriä (maanteitse 1 100 km) lounaaseen sijaitsee Nairobi.


title: Manderan piirikunta

text: Manderan piirikunta jakautuu paikallishallinnossa kuuteen vaalipiiriin (constituences: Banissa, Mandera West, Mandera East, Lafey, Mandera North, ja Mandera South), jotka voidaan jakaa edelleen 30 äänestysalueeseen (electoral ward).


title: Lähimmän naapurin interpolaatio

text: Lähimmän naapurin interpolointimenetelmä () on yksinkertainen monimuuttujainen interpolointimenetelmä. Näytteet sijaitsevat yksi- tai moniulotteisissa pisteissä, joiden etäisyydet arvioitavaan kohtaan voidaan määrittää. Etäisyys voi olla joko Euklidinen etäisyys tai jokin muu etäisyysfunktion arvo, joka noudattaa metriikan perusteita. Kunkin kohdan arvo saadaan lähimmän näytteen arvosta.


title: Lähimmän naapurin interpolaatio

text: Menetelmällä voi interpoloida spatiaalisesti myös sellaista dataa, joka ei ole numeerisesti käsiteltävissä. Tällainen luokka-asteikkoa toteuttava data on esimerkiksi metsän puulajit tai digitaalisen valokuvan väripikselit. Menetelmän heikkouksia ovat riippuvuus vain yhden näytteen arvosta, näytteiden välisen vuorovaikutksen huomiotta jättäminen, näytteiden keskinäisen sijoittelun vaikutuksesta alueen laajuuteen ja reuna-alueen vaikutuksen laajasta kantamasta.


title: Lähimmän naapurin interpolaatio

text: Menetelmä ei ole sama kuin , jonka toinen nimi on eli ""käänteisen etäisyyden menetelmä"".


title: Lähimmän naapurin interpolaatio

text: Funktiosta tunnetaan arvot vain muutamassa kohdassa, joiden väliin halutaan estimoida puuttuvia arvoja. Tällöin mitataan etäisyydet kaikkiin pisteisiin ja valitaan se piste, joka on lähinnä estimoitavaa kohtaa. Kohtaan interpoloidaan eli annetaan arvoksi kyseisen näytteen arvo. Menetelmän seurauksena syntyy interpolaatiokuvaaja, jossa lasketut arvot ovat vakioita kunkin näytteen ympäristössä. Interpolaatio vaihtaa tuottamansa arvon, kun joudutaan lähelle muuta näytettä. Tämä tapahtuu aina vierekkäisten näytteiden puolivälissä.


title: Lähimmän naapurin interpolaatio

text: Funktiosta tunnetaan arvot vain muutamissa pisteissä, jotka sijaitsevat eri puolissa tasoa. Kun lasketaan interpoloitava arvo tason pisteessä, lasketaan etäisyydet kuhunkin näyteeseen ja valitaan arvoksi lähimmän näyteen arvo. Kunkin näytteen lähiympäristössä on kaikissa pisteissä sama arvo kuin näyteessä.


title: Lähimmän naapurin interpolaatio

text: Lähiympäristön muoto riippuu käytettävästä etäisyyden metriikasta. Jos käytetään etäisyyten tavallista Euklidisen geometrian etäisyyttä, muuttuvat interpoloitavat arvot aina kahden näytteen puolivälissä ja arvojen välinen raja on aina suoraviivainen. Tämä voidaan piirtää geometrisesti siten, että kahden lähimmän näytteen lähiympäristön raja on niiden keskinormaalilla. Kun piirretään yhden näytteen keskinormaalit lähinaapureidensa kanssa, rajaavat ne konveksin monikulmion. Tällaisten alueiden mosaiikkia kutsutaan Voronoin polygoneiksi (eli Thiessen-polygonit ja Dirichlet-solut). Jos näytteiden sijainnit muodostavat suorakulmaisen hilamaisen rakenteen, muotoutuvat Voronoin polygonit suorakulmioiksi.


title: Lähimmän naapurin interpolaatio

text: Digitaalivalokuvien suurentamisessa, jossa kuvapikselien väliin lisätään uusia pikseleitä, käytetään yhtenä interpolaatiomenetelmänä tätä nopeaa lähimmän naapurin menetelmää. Pienennettäessä valokuvia voidaan jättää pikseleitä samalla menetelmällä valitsemalla jokin reunapiste uuden pisteen väriarvoksi. Lisättävien uusien pikselien väri- ja kirkkausarvot on mahdollista kopioida viereisistä pikseleistä tiettyyn rajaan asti. Suuret suurennokset aiheuttavat valokuvien sisälle sahalaitaisuutta tai virheiksi tulkittavia jälkiä sekä myös pehmentymistä ja sumenemista. Menetelä on kuitenkin eräs nopeimmista valokuvien muunnosalgoritmeista.


title: Lähimmän naapurin interpolaatio

text: Seuraavista kuvista voi nähdä eron eri etäisyysfunktioiden vaikutuksista näytteiden lähiympäristön rajoihin.


title: Lähimmän naapurin interpolaatio

text: Pieni valokuva, jonka koko on 40×40 pikseliä, koko nelinkertaistaistettiin ja siihen lisätyt pikselit interpoloitiin lähimpien naapureiden pikselien väreillä.


title: Lähimmän naapurin interpolaatio

text: Sana "Wiki" on renderöity 109 pikselin levyiseksi ja sen jälkeen kuvaa kasvatettiin 218px levyiseksi interpoloimmalla välit lähimmän naapurin menetelmällä.


title: DeSoto Adventurer

text: DeSoto Adventurer oli Chrysler Corporationin valmistama henkilöauto vuosina 1956–1960. Auto suunniteltiin aluksi DeSoto Fireflite-malliston alamalliksi, mutta lopulta Adventurer-nimi päätettiin erottaa omaksi mallisarjaksi. Se edusti Chryslerin nopeimpien autojen luokkaa, johon kuuluivat myös Chrysler 300 ja Plymouth Fury.


title: DeSoto Adventurer

text: Vuoden 1956 DeSoto Adventureria valmistettiin rajoitettu 996:n kappaleen erä, ja autot myytiin muutaman viikon sisällä. Adventureria oli ensimmäisen mallivuoden aikana saatavana ainoastaan valkoisena hardtopina. Auton katto, pölykapselit ja sivujen nuolikuviot olivat kullanväriset. Adventurerit valmistettiin Indianapolis 500- kilpailun virallisena kisa-autona toimineen DeSoto Firefliten inspiroimana. Auto tunnettiin myös lempinimellä "Golden Adventurer" (kultainen seikkailija).


title: DeSoto Adventurer

text: Kaksi vuoden 1956 DeSoto Adventuresia otti osaa Pikes Peak International Hill Climbiin ja Daytona Beachin autokilpailuun, joista jälkimmäisessä Adventuresin huippunopeudeksi mitattiin 230 kilometriä/tunnissa.


title: DeSoto Adventurer

text: Toisen mallivuoden aikana Adventureria valmistettiin 1 950 kappaletta, ja autoa oli saatavana myös convertiblenä. Uusi kori oli aiempaa matalampi ja hieman pidempi ja auton massiivinen puskuri-jäähdytinsäleikkö-yhdistelmä edusti Chryslerin tulevaisuuteen tähtäävää "Look Forward"-politiikkaa. Myös auton moottori koki muutoksia, ja teholukemiksi saatiin 345 hevosvoimaa. Samalla Adventurerista tuli ensimmäinen amerikkalainen auto, jonka perusversiossa oli yksi hevosvoima yhtä moottorin kuutiotuumaa kohti (345 cubic inch).


title: DeSoto Adventurer

text: Vuonna 1959 Adventurer koki vain pieniä ulkoisia uudistuksia, mutta sen vakiovarusteista löytyi muun muassa kääntyvät etupenkit. Adventureria tehtiin vuoteen 1960, jolloin koko DeSoto-merkki päätettiin lopettaa vähentyneen myynnin seurauksena.


title: Heinolan rautatiesilta

text: Heinolan rautatiesilta (myös Jyrängön rautatiesilta) on vuonna 1932 osana Lahti–Heinola-rataa valmistunut teräsrakenteinen rautatiesilta. Työt Jyrängönvirran ylittävän sillan parissa käynnistyivät vasta kesällä 1930 sen paikasta ilmenneen erimielisyyden ja rakennusluvan viivästymisen takia. Sillan metalliosat valmisti Kone ja Silta Oy, ne koottiin Jyrängön päässä ja työnnettiin miesvoimin pilareilleen. Virran yli rakennettiin ensin väliaikainen puukehikko, jonka varaan raskaat metalliosat koottiin. Lopuksi silta sai vielä punaisen maalipinnan, minkä värinen se oli vuosikymmenten ajan.


title: Heinolan rautatiesilta

text: Sillan syksyllä 2013 tehdyssä tarkastuksessa suositeltiin sen korjaamista viiden vuoden kuluessa. Sillan niittaukset olivat liikenneviraston Jani Meriläisen mukaan vielä tarkastuksen aikaan kunnossa, mutta maalipinta oli huonossa kunnossa, metalliosissa korroosiovaurioita ja maatuet korjauksen tarpeessa. Hätäkorjauksiin ei nähty vuoden 2014 alulla tarvetta. Sillan puutteellinen puhdistus on aiheuttanut ruostumista sen rakenteissa. Rautatiesillan korjauttamisesta koituisi arviolta 0,5–1,0 miljoonaa korjauskuluja, joista maalauksen osuus olisi pelkästään noin puoli miljoonaa euroa.


title: Mombasan piirikunta

text: Mombasan piirikunta on yksi Kenian aluehallinnon maaliskuussa 2013 perustetusta 47 piirikunnasta. Se sijaitsee Kenian kaakkoisosassa Intian valtameren rannalla.


title: Mombasan piirikunta

text: Piirikunnan pinta-ala on 219 neliökilometriä ja väkiluku 939 370 (2009), Piirikunnan keskus on Mombasan suurkaupunki, joka oli vuoden 2009 väestönlaskennassa Kenian toiseksi suurin kaupunki (915 101 as. vuonna 2009). Se sijaitsee linnuntietä noin 440 kilometriä Nairobista kaakkoon.


title: Mombasan piirikunta

text: Piirikunta jakautuu paikallishallinnossa kuuteen vaalipiiriin (constituences: Changamwe, Jomvu, Kisauni, Likoni, Mvita ja Nyali), jotka voidaan jakaa edelleen yhteensä 30 äänestysalueeseen (electoral ward).


title: Olavi Ryyppö

text: Olavi Ensio Ryyppö ( 2. heinäkuuta 1917 Valkjärvi - 5. huhtikuuta 1988 Lahti ) oli suomalainen taidegraafikko ja taidemaalari. Hän debytoi Lahdessa vuonna 1947.


title: Olavi Ryyppö

text: Elämänsä aikana Ryyppö osallistui mm. lukuisiin Suomen Taiteilijain,Suomen Taideakatemian, Taidemaalariliiton, Suomen Taidegraafikoiden, Valtakunnan ja Suomen Kuvataidejärjestöjen Liiton näyttelyihin. Hän osallistui myös kymmeniin ulkomaisiin taidenäyttelyihin.


title: Olavi Ryyppö

text: Olavi Ryyppö toimi opettajana Lahden Taideyhdistyksen piirustuskoulussa ja Lahden Taidekoulussa.


title: Machakosin piirikunta

text: Machakosin piirikunta on yksi Kenian aluehallinnon 47 piirikunnasta. Se sijaitsee Nairobin suurkaupunkialueen itälaidalla.


title: Machakosin piirikunta

text: Piirikunnan pinta-ala on 6 208 neliökilometriä ja väkiluku 1 098 584 (2009), Piirikunnan keskus on Machakosin kaupunki (41 917 as. vuonna 2009). Se sijaitsee maanteitse runsas 60 kilometriä Nairobista itäkaakkoon.


title: Machakosin piirikunta

text: Piirikunnan alue on 1 000–1 600 metriä merenpinnan yläpuolella. Ilmastollisesti alue on puolikuivaa. Alueella viljellään maissia ja kuivuutta kestäviä durraa ja hirssiä. Piirikunta on valittu uuden, Nairobin läheisyyteen rakennettavan Konzan teknologiakaupungin sijaintipaikaksi.


title: Machakosin piirikunta

text: Piirikunta jakautuu paikallishallinnossa kahdeksaan vaalipiiriin (constituences: Kangundo, Kathiani, Machakos Town, Masinga, Matungulu, Mavoko, Mwala ja Yatta), jotka voidaan jakaa edelleen äänestysalueisiin (electoral ward).


title: Kolhon kirkko

text: Kolhon kirkko on vuonna 1955 valmistunut pienehkö kyläkirkko Mänttä-Vilppulan Kolhossa. Pihassa oleva kellotapuli valmistui 1962. Mikael Nordenswanin suunnitteleman kirkon rakennusmateriaali on tiili, ja sen ulkopinta on rapattu. Kirkossa on istumapaikkoja 250. Vuodelta 1957 olevat urut ovat 2-sormioiset ja 7-äänikertaiset. Ne on valmistanut Kangasalan Urkutehdas.


title: Kolhon kirkko

text: Kirkon alttaritaulun, "Jeesus siunaa lapsia", ovat maalanneet I ja S Launis.


title: Dave Palone

text: David M. Palone (s. 13. helmikuuta 1962 Waynesburg, Pennsylvania) on yhdysvaltalainen ravi- ja peitsariohjastaja. Hän on maailman kaikkien aikojen voitokkain raviohjastaja, joka vuonna 1982 alkaneella urallaan on saavuttanut yli 17 100 voittoa. Parhaana vuotenaan Palone on ajanut 885 ykkössijaa ja Pohjois-Amerikan voitokkain ohjastaja hän on ollut vuosina 1999, 2000 ja 2004. Maanosan kaikkien aikojen tilaston kärkeen Palone siirtyi heinäkuussa 2012 ja marraskuussa 2014 hän ohitti saksalaisen Heinz Weweringin maailman voitokkaimpana raviohjastajana.


title: Suntinoja

text: Suntinoja eli Lattomerenoja, on Porissa virtaava oja, joka saa alkunsa Lattomeren viljelyalueilta ja se laskee Kokemäenjoen Raumanjuopaan Ulasoorin kaupunginosan kohdalla. Oja virtaa kaupungin länsipuolella ja sen uoma muodostaa usean kaupunginosan rajan.


title: Suntinoja

text: Suntinoja muodostaa entisen Lattomeren suoalueen lasku-uoman. 1400-luvulla Lattomeren alue oli vielä aava merenlahti. Maan kohoamisen vuoksi alue muuttui vähitellen järveksi, ja 1700-luvulla alue oli soinen järvi. Suo kuivatettiin viljelysmaiksi Johan Kraftmanin vuonna 1748 tekemän aloitteen johdosta ja varsinainen kuivatus aloitettiin 1773. Vedet ohjattiin pääasiassa ojittamalla Tuorsniemen ja Liinaharjan kylien välistä Kokemäenjokeen ja edelleen mereen. Sata vuotta myöhemmin 1880-luvulla Lattomeren alueella oli vielä kolme pientä järveä, joiden vedet laskivat nykyistä Suntinojaa Kokemäenjokeen. Kuivatustyö oli niin hidasta, että Kraftman itse ei nähnyt työtä koskaan valmiina. Ratkaiseva kuivattaminen tapahtui vasta 1900-luvun alussa, kun valtio myönsi avustusta suon kuivattamiseen.


title: Suntinoja

text: Suntinoja kulkee pääasiassa peltoaukeita pitkin tasaisella maaperällä ja sen pituuskaltevuus on vähäinen. Suntinoja muodostaa potentiaalisen tulvariskin, joten sen virtaus pyritään pitämään avoimena. Oja tulvi voimakkaasti vuonna 1961, jolloin Liinaharjan kaupunginosassa koettiin hyydepadon aiheuttama tulva, kun Suntinoja ei kyennyt nielemään kaikkia Lattomereltä virtaavia vesiä. Useiden talojen kellarit kärsivät vesivahingoista. Tulvavedet nousivat myös Ulasoorin kaupunginosan peltoaukeille. Vuoden 2007 Porin kaupunkitulva aiheutti myös Suntinojan kunnostustarpeen uudelleenarviointia tulvien ehkäisemiseksi.


title: Codex Regius

text: Codex Regius (“Kuninkaallinen kirja” tai “Kuninkaan kirja”) on islantilainen keskiaikainen käsikirjoitus. Se on kirjoitettu muinaisnorjaksi ja sisältää 29 runoa, jotka muodostavat Runo-Eddan eli Vanhemman Eddan. Codex Regius on vanhin tunnettu skandinaavisten muinaistarujen kokoelma ja Islannin kansallisaarre.


title: Codex Regius

text: Pergamentille kirjoitettu käsikirjoitus on ajoitettu noin vuoteen 1270. Johdannon ja materiaalin järjestelyn perusteella tutkijat ovat päätelleet, että käsikirjoitus on kopio 1200-luvun lähteistä, jotka ovat sittemmin kadonneet. Piispa Brynjólfur Sveinsson sai käsikirjoituksen haltuunsa vuonna 1643, ja siitä puuttui jo tuolloin 8 sivua. Koko käsikirjoituksesta oli jäljellä ainoastaan 45 sivua, mutta osa kadonneista runoista on kuitenkin säilynyt proosamuodossa Völsunga-saagassa. Sveinsson oletti virheellisesti käsikirjoituksen tekijäksi Saimundr Viisasta (Sæmundr fróði) ja nimesi sen Sæmundar Eddaksi. Vuonna 1662 Sveinsson lähetti käsikirjoituksen Tanskan kuninkaalle Fredrik III:lle. Codex Regiusta säilytettiin Kööpenhaminan kuninkaallisessa kirjastossa vuoteen 1971, jonka jälkeen se palautettiin Islantiin.


title: Anna Ruohonen

text: Anna Ruohonen (s. 1967 Helsinki) on vaatesuunnittelija ja Pariisissa sijaitsevan AR Concept -yrityksen pääsuunnittelija ja toimitusjohtaja. Ruohosta pidetään yhtenä kansainvälisesti menestyneimpänä suomalaisena vaatesuunnittelijana ja hänen Pariisissa sijaitseva liikkeensä valittiin vuonna 2014 Pariisin kaupungin parhaaksi vaatetus- ja asustemyymäläksi.


title: Anna Ruohonen

text: Anna Ruohonen valmistui Taideteollisesta korkeakoulusta vuonna 1994. Korkeakouluaikanaan hän oli myös vaihdossa Utrechtissa ja Amsterdamissa Hollannissa sekä Ranskassa Pariisissa. Lopputyönään hän suunnitteli miehille malliston. Pariisissa hän on työskennellyt 1990-luvun puolivälistä asti. Hän työskenteli aluksi Olivier Desforgesin, José Lévyn ja Martin Margielan muotiyrityksissä, mutta perusti oman vaatemerkin vuonna 1997. Oman mallistonsa lisäksi hän on suunnittellut trikoovaatteita Nansolle (2010-2013), koruja Aarikalle, kankaita ja printtejä useille tekstiilialan yrityksille sekä asuja niin ranskalaisiin elokuviin kuin teatteriinkin.


title: Anna Ruohonen

text:
Anna Ruohonen -merkin alla myydään vaatteita miehille ja naisille.
Anna Ruohosella on kolme yritystä: Ranskassa AR Concept France Sarl , Suomessa AR Concept Oy ja 2nd Concept Oy . AR Concept -yritykset työllistivät vuonna 2013 seitsemän henkilöä.


title: Anna Ruohonen

text: Vuonna 2009 Anna Ruohonen perusti ensimmäisen Helsingin liikkeensä Unioninkadulle. Keväällä 2015 "Anna Ruohonen Paris" muutti Annakadulle.


title: Anna Ruohonen

text: Vuonna 2013 Boulevard Raspailille valmistui AR Concept -yrityksen Pariisin liike: "Petite Maison de Couture de Anna Ruohonen". Vain 23 neliön tontilla sijaitsee kiilamainen rakennus, jossa on viisi kerrosta. Talon seinät ovat sinkkiä, terästä ja lasia ja ohikulkijat voivat seurata ikkunoiden läpi, miten vaatteita myydään ja valmistetaan. Katutasolla ja pohjakerroksessa on showroom. Vaatteet valmistetaan seuraavissa kerroksissa, toisessa kerroksessa leikataan kankaat, kolmannessa taas ommellaan. Neljännessä kerroksessa on Ruohosen toimisto, viidennessä keittiö ja sosiaalitila. Talon suunnitteli arkkitehti Pekka Littow, joka piti rakennuksen suunnittelua uransa vaikeimpana ja mielenkiintoisimpana projektina: rakennuslupaa varten tarvittiin "korkeampaa diplomatiaa ja asianajajia" ja lopputuloksesta haluttiin "mahdollisimman seksikäs". Jo valmistumisvuotenaan liike nostettiin arvostettuun Louis Vuittonin matkaoppaaseen ja vuonna 2014 Pariisin kauppakamari valitsi sen kaupungin parhaaksi vaatetus- ja asustemyymäläksi, edellisellä kerralla sarjan oli voittanut Hermès.


title: Anna Ruohonen

text: Ruohonen kutsuu vaatteitaan "semi coutureksi" tehden eron haute coutureen eli kuulujen muotitalojen mittatilaustyönä tehtyihin uniikkiasuihin. Häneltä ilmestyy mallistot kahdesti vuodessa, ja lisäksi Ruohosella on pysyvä Black Classics -mallisto, joka täydentyy keväisin ja syksyisin muuttuvan White Label -malliston parhailla tuotteilla. Klassikkokokoelmasta asiakas voi hankkia itselleen suosikkituotteensa vuosienkin päästä. Liikkeissä asiakas voi tutustua pariin sataan malliin, sovittaa vaatteita ja valita sitten vaatteelleen annetuista vaihtoehdoista värin. Haluttu vaate ommellaan asiakkaalle sopivaksi Pariisin liikkeen ompelimossa, jossa työskentelee kaksi vaatturia. Vaatteet valmistuvat 3-10 päivässä. Ruohosen semi couture -vaatteet maksavat noin 200-1000 euroa.


title: Anna Ruohonen

text: Ruohosen luomuksia on nähty Linnan juhlissa, mutta enimmäkseen hän suunnittelee vaatteita arkeen: hameita, housuja, neuleita ja takkeja.


title: Anna Ruohonen

text: Huhtikuussa 2015 Ruohonen lanseerasi kokonaan Suomessa valmistettavan vaatemalliston. Anna Ruohonen Blue line -mallistossa on bambutrikoosta valmistettuja paitoja, mekkoja ja hameita. Orneuleen trikoo valmistetaan Orivedellä, ompelutyö tehdään Hattulassa. Mallisto sai rahoitusta Tekesin Fiiliksestä fyrkkaa -ohjelmasta sekä joukkorahoituspalvelu Mesenaatti.me:n kautta. Kyseessä oli tiettävästi ensimmäinen kerta, kun kokonainen vaatemallisto lanseerattiin joukkorahoituksella.


title: Anna Ruohonen

text: Ruohoselle lähituotanto on yksi laadun ja eettisyyden tae: kun tuotanto on lähellä, sitä voi kontrolloida. Tärkeää on sekin, että vaatteita valmistetaan vain tarpeeseen, ylimääräistä varastoa ei tarvita, kun vaate tehdään vasta, kun asiakas on sen tilannut.


title: Anna Ruohonen

text: Vuonna 2009 ELLE-lehti antoi Anna Ruohoselle ELLE Style Awadrs 2009 - gaalassa palkinnon ekologisuudesta, koska tämä oli "uskonut kestävän designin markkinoihin koko kymmenvuotisen uransa ajan".


title: Anna Ruohonen

text: Anna Ruohonen valittiin Kaj Franck-muotoilupalkinnon saajaksi vuonna 2017. Kaj Franck-palkinto on yksi Suomen merkittävimpiä muotoilupalkintoja ja se jaettiin nyt 26.kerran. (Design Forum Finland lehdistötiedote 9.11.2017)


title: Anna Ruohonen

text: Perusteluissa todettiin, että Anna Ruohonen on tehnyt pitkän ja menestyksellisen uran sekä Suomessa että Ranskassa. Kiitosta sai hänen vahva luova otteensa vaatesuunnittelussa yhdistettynä hänen taitavaan tekniseen osaamiseensa. Anna Ruohosen oma tunnistettava muotokieli, joka on vuosien kuluessa kypsynyt ja selkeytynyt sekä saanut vivahteita hänen monivuotisesta asuinmaastaan Ranskasta, sai myös kiitosta. Perusteluissa korostettiin myös Anna Ruohosen rohkeutta yrittäjänä ja hänen menestymisensä Suomessa ja maailmalla nähtiin hienona esimerkkinä nuoremmille suunnittelijoille.


title: Anna Ruohonen

text: Anna Ruohonen on avoliitossa arkkitehti Pekka Littowin kanssa. Uusperheessä on neljä lasta.


title: Schengen-alue

text: Schengen-alueeseen kuuluu 26 Euroopan valtiota ja niiden välillä ei ole matkustusrajoituksia eikä rajatarkastuksia. Alue on nimetty Schengenin sopimuksen mukaan. Alueella on yhteinen viisumipolitiikka, jonka osalta se toimii kuin yksittäinen valtio maailmassa. Schengen-alueeseen kuuluvat valtiot ovat Euroopan unionin jäsenmaista Alankomaat, Belgia, Espanja, Italia, Itävalta, Kreikka, Latvia, Liettua, Luxemburg, Malta, Portugali, Puola, Ranska, Ruotsi, Saksa, Slovakia, Slovenia, Suomi, Tanska, Tšekki, Unkari ja Viro sekä EU:n ulkopuolisista maista Islanti, Liechtenstein, Norja ja Sveitsi. EU:n jäsenmaista Schengen-alueeseen ei kuulu Bulgaria, Irlanti, Kroatia, Kypros, Romania eikä Yhdistynyt kuningaskunta.


title: Schengen-alue

text: Vaikka Schengen-alueella ei ole rajatarkastuksia, siellä liikuttaessa on pidettävä mukana passia tai henkilökorttia. Rajatarkastukset voidaan myös tarvittaessa ottaa tilapäisesti käyttöön. Schengen-maan kansalainen ei tarvitse oleskelulupaa, vaikka oleskelisi toisessa Schengen-maassa yli kolme kuukautta, mutta hänen on silti rekisteröidyttävä poliisilaitoksella.


title: Schengen-alue

text: Schengen-alueen ulkopuolelta tuleville henkilöille myönnetään yleensä yhtenäisviisumi, joka oikeuttaa liikkumaan koko alueella.


title: Schengen-alue

text: Schengen-alue on saanut nimensä Schengenin sopimuksesta, joka allekirjoitettiin 14. kesäkuuta 1985 Schengenissä Luxemburgissa.


title: Lemula

text: Lemula on kylä Suomusjärvellä Salossa Varsinais-Suomessa. Se sijaitsee noin 8 kilometriä Suomusjärveltä etelään. Lemulan lähimmät naapurikylät ovat Koorla pohjoisessa ja Arpalahti idässä.


title: Westenergy

text: Westenergy Oy Ab on Mustasaaressa, Vaasan seudulla, toimiva jätteenpolttolaitos, joka hyödyntää syntypaikkalajiteltua yhdyskuntajätettä energian tuotannossa. Laitos on valmistunut vuonna 2012 ja se toimii omakustannus- eli mankala-periaatteella. Sen omistavat viisi kunnallista jätehuoltoyhtiötä; Botniarosk Oy Ab, Lakeuden Etappi Oy, Millespakka Oy, Stormossen Oy Ab ja Vestia Oy. Vuosittain laitoksessa poltetaan noin 185 000 tonnia jätettä, joilla tuotetun höyryn Westenergy myy edelleen Vaasan Sähkölle. Vaasan Sähkö tuottaa omistamallaan laitteistolla jätteenpolttolaitoksen tiloissa sähköä ja kaukolämpöä. Laitoksen sähköteho on 13 MW ja lämpöteho noin 40 MW ja tämä yhteistuotanto mahdollistaa suhteellisen korkean, keskimäärin noin 85% hyötysuhteen. Jätteen palaessa syntyneistä epäpuhtauksista saadaan savukaasujen puhdistuksella poistettua yli 99%.


title: Nifurtimoksi

text: Nifurtimoksi (CHSNO) on nitrofurantoiinijohdannaisiin kuuluva orgaaninen yhdiste. Yhdistettä käytetään lääketieteessä ja eläinlääketieteessä Chagasin taudin ja unitaudin hoitamiseen. Nifurtimoksi kuuluu WHO:n tärkeimpien lääkeaineiden listalle.


title: Nifurtimoksi

text: Huoneenlämpötilassa nifurtimoksi on kellanoranssia kiteistä ainetta. Yhdiste on käytännöllisesti katsoen veteen liukenematonta.


title: Nifurtimoksi

text: Nifurtimoksi tehoaa "Trypanosoma"-suvun alkueliöihin muun muassa Chagasin tautia aiheuttavaan "T. cruzi"-alkueläimiin ja unitautia aiheuttaviin alkueläimiin "T. brucei gambiensis" ja "T. b. rhodesiensis". Eläinlääketieteessä sitä käytetään koirien "T. cruzi"-infektion hoitoon. Lääkeaine tehoaa sekä solujen ulkopuolella verenkierrossa oleviin loisioihin että solun sisään päässeisiin alkueläimiin. Nifurtimoksin vaikutusmekanismi perustuu reaktiivisten radikaalien kuten superoksidi-, hydroperoksidi- ja hydroksyyliradikaalien muodostamiseen. Nämä radikaalit muun muassa inhiboivat alkueläinten trypanotionireduktaasin toimintaa ja vaikuttavat muihinkin solujen toimintoihin alkueläimille haitallisesti. Chagasin taudissa yhdistettä käytetään akuutin vaiheen hoitamiseen ja annostus on 8–10 mg/kg neljän kuukauden ajan. Taudin krooniseen vaiheeseen nifurtimoksi ei tehoa. Unitaudin hoidossa lääkettä käytetään yksinään "T. b. gambiensis"-alkueläininfektiossa ja yhdessä eflornitiinin kanssa, kun taudin aiheuttaa "T. b. rhodesiensis".


title: Nifurtimoksi

text: Nifurtimoksin aiheuttamat haittavaikutukset ovat yleisiä ja monet potilaista joutuvat keskeyttämään hoidon niiden takia. Tyypillisimpiä haittavaikutuksia ovat ihottuma, painonlasku, huonovointisuus, ripuli, anoreksia, unettomuus, maksan toiminnan häiriöt ja vaikutukset keskushermostoon, kuten kouristuskohtaukset, polyneuropatia ja parestesia. Chagasin tautiin voidaan käyttää lääkkeenä myös bentsnidatsolia, mutta silläkin on useita vaikeita haittavaikutuksia.


title: Nifurtimoksi

text: Nifurtimoksin synteesin ensimmäisessä vaiheessa 2-merkaptoetanoli reagoi propyleenioksidin kanssa emäksisissä olosuhteissa 2-hydroksietyyli-2-hydroksipropyylisulfidiksi, joka syklisoituu 2-metyyli-1,4-oksitiaaniksi kaliumvetysulfaatin vaikutuksesta. Seuraavassa vaiheessa tämä välituote hapetetaan sulfoniksi, joka reagoi hydratsiinin kanssa muodostaen 4-amino-3-metyylitetrahydro-1,4-oksitiaani-1,1-dioksidiksi. Tämä välituote muodostaa nifurtimoksia reagoidessaan nitrofurfuraalin kanssa.


title: Matkasekki

text: Matkasekki eli matkashekki on määräsummalle valmiiksi asetettu sekki. Matkasekki on tarkoitettu maksuvälineeksi matkoilla.


title: Matkasekki

text: Matkasekki asetetaan tavallisesti jollekin tunnetulle valuutalle, kuten Yhdysvaltain dollarille. Matkasekin voi ostaa ennen matkalle lähtöä ja vaihtaa kohdemaan käteisvaluutaksi perillä hotellissa, vaihtokonttorissa tai pankissa. Joissakin maissa kuten Yhdysvalloissa matkasekit käyvät maksuvälineinä myös monissa liikkeissä.


title: Matkasekki

text: Turvallisuuden vuoksi matkasekkien sarjanumerot kannattaa kirjoittaa muistiin. Jos sekki katoaa tai varastetaan, se korvataan.


title: Tom Holland

text: Tom Holland voi tarkoittaa ainakin seuraavia henkilöitä:


title: Ikaalisten kauppaoppilaitos

text: Ikaalisten kauppaoppilaitos (IKOL) on Ikaalisten Vanhakauppalan kaupunginosassa sijaitseva vuonna 1962 perustettu kauppaoppilaitos, joka on kuulunut vuodesta 2014 lähtien SASKY koulutuskuntayhtymään. Koulu perustettiin nimellä Pohjois-Satakunnan kauppakoulu mutta nimi vaihdettiin pian Ikaalisten kauppaoppilaitokseksi. Koulu toimi aluksi vanhassa kansakoulussa, eli ns. keltaisessa koulussa. Koulun nykyinen tiilirakennus valmistui vuonna 1965 ja sitä laajennettiin vuosina 1977 ja 2001. Koulu kuului aiemmin Länsi-Pirkanmaan koulutuskuntayhtymään (Lpkky) mutta siirtyi Saskyn alaisuuteen Lpkkyn fuusioituessa Saskyyn.


title: Manuel Mendívil

text: Manuel Mendívil Yocupicio (24. elokuuta 1935 Huatabampo – 15. elokuuta 2015) oli meksikolainen kenttäratsastaja ja olympiamitalisti.